Rusia lancar peluru berpandu balisitik antara benua lebih canggih

(Presiden Rusia, Vladimir Putin/Foto fail AFP)

MOSCOW, 12 April- Rusia berjaya melancarkan peluru berpandu balistik antara benua yang lebih canggih.Kenyataan Kementerian Pertahanan Rusia memaklumkan, sistem peluru berpandu mudah alih itu dilancarkan dari tapak ujian Kapustin Yarnya, pada Selasa."Kepala peledak latihan peluru berpandu itu mengenai sasaran di Lapang Sasar Sary-Shagan yang terletak di Kazakhstan dengan ketepatan tertentu," katanya.Tujuan ujian itu dilakukan adalah bagi menguji peralatan tempur yang lebih moden, terutama dalam pembangunan reka bentuk litar dan penyelesaian teknikal."Pelancaran ini membolehkan untuk mengesahkan ketepatan reka bentuk litar dan penyelesaian teknikal yang digunakan dalam pembangunan sistem peluru berpandu strategik baharu," tambah kenyataan itu.Sejak menghantar tentera ke Ukraine tahun lalu, Presiden Vladimir Putin telah mengeluarkan amaran bahawa beliau akan menggunakan senjata nuklear jika Rusia diancam.-AFP

(Sisa-sisa sistem pelancar roket di kampung Sosnove, wilayah Donetsk, di tengah pencerobohan Rusia ke atas Ukraine/Foto fail AFP)


Chile laksana waktu kerja 40 jam seminggu

SANTIAGO, 12 April- Kongres Chile meluluskan pengurangan waktu kerja mingguan daripada 45 jam kepada 40 jam.Perkara itu diumum Menteri Buruh, Jeannette Jara."Ini adalah projek yang akan menyumbang secara besar-besaran kepada kualiti hidup kita," katanya.

Menurut beliau, Presiden Gabriel Boric dijangka menandatangani rang undang-undang berkenaan.Menerusi undang-undang baharu itu, majikan turut dihalang daripada mengurangkan gaji kerana perubahan tersebut.Bagaimanapun, langkah itu tidak terpakai kepada lebih 27 peratus tenaga kerja yang bekerja di sektor tidak formal.-AFP


100 maut dalam serangan udara tentera Myanmar

(Keadaan sebuah sekolah yang musnah dalam serangan udara dan tembakan pada September 2022di sebuah perkampungan di wilayah Sagaing, Myanmar. Serangan mengakibatkan 11 pelajar maut/Foto fail AFP)

BANGKOK, 12 April- Sekurang-kurangnya 100 orang awam terbunuh dalam serangan udara tentera Myanmar, di bandar Pazigyi, Sagaing, pada Selasa. Kanak-kanak dan wanita, antara yang terkorban.Manakala puluhan yang lain, cedera.Menurut media tempatan, pesawat tentera melepaskan dua butir bom ketika penduduk berhimpun dalam majlis pelancaran pejabat pentadbiran parti pembangkang.Ketua Hak Asasi Manusia PBB, Volker Turk menggesa junta menamatkan kempen keganasan.Beliau mahu pelaku dibawa ke muka pengadilan."Pelajar sekolah yang membuat persembahan tarian, serta orang awam yang menghadiri majlis perasmian di dewan di kampung Pazigyi, Perbandaran Kanbalu, adalah antara mangsa yang terbunuh."Pelaku perlu dibawa ke muka pengadilan," katanya dalam satu kenyataan di Geneva.

(Ketua Hak Asasi Manusia PBB, Volker Turk/Foto fail AFP)

Turk turut menyatakan tentera Myanmar sekali lagi tidak menghiraukan "kewajipan undang-undang yang jelas untuk melindungi orang awam.Dalam pada itu, Setiausaha Agung PBB, Antonio Guterres menerusi kenyataan jurucakapnya, Stephane Dujarric mengecam sekeras-kerasnya serangan tersebut.Guterres "mengulangi gesaannya agar tentera menamatkan kempen keganasan terhadap penduduk Myanmar di seluruh negara," kata jurucakap itu.

Junta Myanmar mengaku lancar serangan udara

Sementara itu, di Yangon, Junta tentera Myanmar mengesahkan serangan udara tersebut.Jurucakapnya, Zaw Min Tun mendakwa sebahagian daripada mereka yang maut adalah pejuang anti-rampasan kuasa berseragam.Ada juga yang mengenakan pakaian awam."Menurut maklumat yang kami perolehi, mereka yang maut bukan kerana serangan kami sahaja. Terdapat beberapa lombong yang ditanam oleh PDF di sekitar kawasan tersebut," katanya sambil menambah serangan udara itu juga mengenai kawasan penyimpanan serbuk bedil dan lombong.Wilayah Sagaing berhampiran bandar kedua terbesar Mandalay, telah memberikan tentangan hebat terhadap pemerintahan tentera.Pertempuran sengit berlarutan selama berbulan-bulan.-AFP


Puluhan ikan pari ditemukan mati di pantai Brazil

RIO DE JANEIRO, 12 April- Berpuluh-puluh ikan pari ditemukan mati di pantai Rio de Janeiro, Brazil minggu ini, sekali gus mencetuskan kekeliruan dan kebimbangan masyarakat setempat.Nelayan tempatan melaporkan penemuan pertama tersebut, pada Selasa.Ahli Biologi dari Institut Mar Urbano, Ricardo Gomes berpendapat, ketiadaan spesies lain yang mati di pantai itu menunjukkan kejadian tersebut berkemungkinan bukan disebabkan oleh bahan pencemar atau kekurangan oksigen dalam air."Ini menjadikan hipotesis pukat tunda lebih jelas dalam kes ikan pari ini," katanya.Pukat tunda merupakan teknik memancing menggunakan pukat yang ditarik oleh sebuah atau beberapa buah bot."Ini bukan tempat (semula jadi ikan pari), jadi pelik juga bagi orang yang berada di sini dan hidup dengan memancing," kata pencinta alam sekitar, Isabeli Delois."Malangnya, sesuatu yang sangat buruk telah berlaku," tambahnya.-REUTERS

(Ikan pari yang ditemukan mati di pantai Rio de Janeiro, Brazil/Foto Reuters)


Pilihan raya presiden AS 2024, Biden pertahan jawatan

WASHINGTON, 12 April- Joe Biden mengesahkan untuk mempertahankan jawatannya pada Pilihanraya Presiden Amerika Syarikat 2024.Biden akan menjadi calon Parti Demokrat, bertanding bersama Naib Presiden, Kamala Harris.

Namun, beliau belum bersedia membuat pengumuman rasmi mengenainya.Perkara itu disahkan Biden dalam satu temu ramah dengan stesen televisyen tempatan.Penasihat White House dijangka membuat pengumuman mengenai kempen pemilihan semula Biden.Biden, yang mencecah usia 80 tahun November depan sekali gus bakal menjadi presiden paling tua berkhidmat di White House.Sementara itu, bagi Parti Republikan, bekas Presiden Donald Trump sudah menyatakan hasrat untuk bertanding semula.- REUTERS


Draf perjanjian damai Arab Saudi dan Houthi, di peringkat akhir

SANAA, 12 April- Draf perjanjian damai bagi menamatkan peperangan di Yaman kini di peringkat akhir.Delegasi Saudi dan Oman bertemu Ketua Majlis Politik Tertinggi Houthi, Mahdi Al-Mashat untuk membincangkan tentang penamatan ‘pengepungan’ dan ‘pencerobohan’.Perbincangan juga termasuk isu menggaji pekerja awam bawah kawalan Houthi dengan hasil minyak dan gas dari tapak yang dikawal kerajaan Yaman.Delegasi akan menyampaikan draf teks perjanjian damai yang diluluskan oleh kerajaan yang diiktiraf antarabangsa kepada Houthi.Cadangan itu, yang dirangka Arab Saudi, mencadangkan untuk melanjutkan gencatan senjata yang diselenggara Pertubuhan Bangsa-bangsa Bersatu (PBB) selama enam bulan.Perbincangan terus antara Houthi dan kerajaan Yaman bawah naungan PBB dengan tempoh peralihan selama dua tahun.Dokumen itu juga mencadangkan penghapusan had ke atas lapangan terbang dan pelabuhan yang dikawal Houthi.Ia termasuk memberi pampasan kepada pekerja awam di wilayah yang dikawal Houthi dan membuka jalan di Taiz dan wilayah lain.

Minggu lalu, Majlis Pimpinan Presiden Yaman menekankan bahawa sebarang perbincangan dengan Houthi harus menghasilkan perjanjian damai yang komprehensif dan berkekalan.Rundingan dijadualkan bersambung sehingga Khamis.Konflik di Yaman meletus pada akhir 2014 apabila pejuang Houthi yang disokong Iran menguasai beberapa bandar di utara dan memaksa kerajaan Yaman yang disokong Arab Saudi keluar dari ibu kota Sanaa.Gabungan pimpinan Arab Saudi campur tangan dalam konflik untuk menyokong kerajaan Yaman pada 2015.Sejak konflik memuncak pada 2015, berpuluh-puluh ribu orang terbunuh dan jutaan lagi hilang tempat tinggal.Tahun ini, kira-kira 17 juta rakyat Yaman masih memerlukan bantuan kemanusiaan dan perlu segera disalurkan.- AFP


Beijing dilanda ribut pasir, udara tercemar

BEIJING, 12 April- Ribut pasir yang melanda Beijing dan wilayah lain di utara China menjejaskan kira-kira 409 juta penduduk.Indeks pencemaran udara Beijing mencatatkan skala 130 pada petang Isnin dengan skala 150 sudah dianggap "tidak sihat".Ribut berkenaan mengurangkan jarak penglihatan kepada beberapa puluh meter.Penduduk terpaksa memakai topeng KF94 dan parka tebal untuk melindungi diri daripada serangan habuk.Ribut pasir dari selatan Mongolia itu kini melanda kawasan utara China termasuk Inner Mongolia, Heilongjiang dan Xinjiang yang menjejaskan kawasan seluas 2.29 juta kilometer persegi, menurut kementerian itu.Menurut Pusat Cuaca, setakat tahun ini, utara China mengalami lebih banyak ribut pasir berbanding purata sejak sepuluh tahun yang lalu.Beijing mempunyai ribut pasir yang kerap pada bulan Mac dan April kerana ia berhampiran gurun Gobi yang besar. Banyak wilayah seperti Shaanxi, Anhui, Henan dan Hubei, Inner Mongolia dan metropolis Shanghai, akan terjejas akibat ribut pasir dan debu.- REUTERS


Lebih sejuta jemaah umrah banjiri Mekah

RIYADH, 12 April- Lebih 1.3 juta jemaah umrah dan pengunjung berada di kota suci Mekah dan Madinah ketika ini.Justeru, bagi memastikan kelancaran ibadah, semua prosedur pengurusan dipertingkat dengan beberapa perubahan besar dilakukan kerajaan Arab Saudi.Menteri Haji dan Umrah Arab Saudi, Dr Tawfiq Fawzan Al-Rabiah berkata kementeriannya mempunyai sistem khas untuk memberi perkhidmatan kepada jemaah haji dan umrah.Setakat ini, prosedur tersebut berjalan dengan baik.Sementara itu, Pengerusi Jawatankuasa Haji dan Umrah Dewan Mekah, Abdullah Al-Qadi berkata sektor hotel dan penginapan di Mekah menyaksikan lonjakan pada musim Ramadan 2023.Kadar penghunian hotel mencapai 80 peratus iaitu tertinggi dalam tempoh tiga tahun.Harga hotel juga menyaksikan peningkatan berikutan permintaan tinggi terutama pada 10 hari terakhir Ramadan.- REUTERS


Mahkamah Indonesia tarik balik perintah tunda pemilihan 2024

(Seorang pekerja membawa bahan pilihan raya semasa dia menyediakan peti undi sebelum diedarkan ke pusat mengundi di sebuah gudang di Jakarta, Indonesia, 15 April 2019/ REUTERS)

JAKARTA, 11 April- Mahkamah Indonesia hari ini membatalkan perintah kontroversi mahkamah rendah untuk menunda Pilihan Raya Presiden 2024 dan menghentikan proses itu selama dua tahun.Arahan itu dibuat dengan alasan mahkamah rendah itu melampaui bidang kuasanya dan tidak mempunyai bidang kuasa untuk membuat keputusan berkenaan, bermakna pilihan raya boleh diadakan seperti mana dijadualkan.Keputusan Mahkamah Tinggi Jakarta itu dibuat selepas rayuan oleh Suruhanjaya Pilihan Raya Indonesia bagi meredakan ketidaktentuan politik dalam demokrasi ketiga terbesar di dunia itu.Ketua Hakim Sugeng Riyono, berkata keputusan pada 2 Mac lalu oleh Mahkamah Daerah Jakarta Pusat itu mengejutkan ramai ahli politik dan pengundi, apabila mengarahkan semua aktiviti berkaitan pilihan raya dihentikan selama dua tahun.Keputusan mahkamah rendah itu bersandarkan kepada aduan oleh parti politik yang kurang dikenali, yang permohonannya untuk bertanding ditolak.Pilihan raya itu akan menentukan calon Presiden Indonesia yang baharu apabila penyandangnya, Joko Widodo (Jokowi) kini berada di tahun terakhir penggal keduanya, iaitu had maksimum dibenarkan di bawah Perlembagaan.Parti Prima, yang baru ditubuhkan, memfailkan aduan itu dengan mendakwa terdapat kelemahan dalam proses pendaftaran dan perisian di Suruhanjaya Pilihan Raya (KPU).Mahkamah daerah pula berkata pihaknya menerima kes itu kerana mahkamah lain tidak akan mengambilnya.Seorang pesuruhjaya KPU, Afifuddin, berkata keputusan terbaru itu menjelaskan badan mana yang mempunyai kuasa untuk memutuskan pertikaian pilihan raya."Keputusan terbaru ini mengesahkan mahkamah rendah tidak mempunyai kuasa untuk menyelesaikan kes ini katanya kepada Reuters.Menteri kanan Kabinet yang bertanggungjawab dalam hal ehwal undang-undang, politik dan keselamatan, Mahfud MD, berkata rakyat Indonesia kini pasti mengalihkan perhatian mereka kembali kepada pilihan raya."Hal pilihan raya tidak boleh ditentukan oleh mahkamah daerah, semua orang kini mesti menumpukan perhatian kepada pilihan raya yang akan diadakan pada Februari," katanya pada sidang akhbar.Sementara itu, Pengerusi Parti Prima, Agus Jabo Priyono berkata pihaknya masih belum memutuskan sama ada mahu membuat rayuan di Mahkamah Tinggi.Dalam pada itu, wakil Persatuan Pilihan Raya dan Demokrasi, Titi Anggraini, berkata rayuan kepada Mahkamah Tinggi itu tidak akan menjejaskan prosiding pilihan raya atau jadual pengundian.Keputusan yang dikeluarkan itu melenyapkan spekulasi bahawa Jokowi berusaha untuk kekal memegang jawatan walaupun selepas penggal kedua beliau berakhir.Mengulas mengenai keputusan itu, ketua suruhanjaya pemilihan, Hasyim Asy'ari, dalam satu mesej kepada wartawan berkata: "Alhamdulillah, pemilihan akan diteruskan". - REUTERS

(Seorang penyokong memakai topeng Joko Widodo ketika dia menghadiri karnival semasa perhimpunan kempen di Tangerang, wilayah Banten, Indonesia, 7 April 2019/ REUTERS)


Filipina, AS mulakan latihan tentera bersama

(Pengarah latihan Filipina, Mejar Jeneral Marvin Licudin (kiri) dan wakil pengarah latihan AS Mejar Jeneral Eric Austin (kanan) semasa majlis perasmian latihan ketenteraan bersama 'Balikatan'di ibu pejabat tentera di Quezon City, pinggir bandar Manila/ AFP)

MANILA, 11 April- Lebih 17,000 askar Filipina dan Amerika Syarikat (AS) memulakan latihan ketenteraan bersama terbesar hari ini, ketika dua sekutu lama itu berusaha menentang ketegasan China yang semakin meningkat di rantau Asia Tenggara.Latihan tahunan yang diperluaskan itu menekankan hubungan yang lebih baik di bawah Presiden Ferdinand Marcos Jr selepas presiden sebelumnya mengurangkan latihan berkenaan bagi menjalinkan kerjasama erat dengan Beijing.Buat pertama kalinya, Filipina dan AS akan melakukan tembakan peluru hidup di laut dalam latihan selama tiga minggu yang dikenali sebagai 'Balikatan' atau bahu ke bahu.Pengarah Latihan Filipina, Mejar Jeneral, Marvin Licudine, berkata kemuncak latihan itu adalah gabungan tembakan menggunakan peluru hidup di pesisir pantai, yang bertujuan untuk melatih teknik dan prosedur untuk melaksanakan 'serangan maritim'.Kementerian Luar China semalam mengkritik latihan bersama itu dengan mengatakan bahawa AS 'tidak boleh masuk campur dalam urusan pertikaian di Laut China Selatan, menjejaskan kedaulatan wilayah China, hak maritim serta kepentingan keselamatan.Latihan tentera hari ini menyusul selepas China menamatkan latihan ketenteraannya selama tiga hari semalam termasuk simulasi serangan bersasar dan kepungan ke atas Taiwan.

Ia diadakan selepas Presiden Taiwan, Tsai Ing-wen bertemu dengan Speaker Dewan Perwakilan AS, Kevin McCarthy di Los Angeles.Beijing memandang Taiwan sebagai wilayahnya sendiri, manakala pulau yang ditadbir secara demokrasi itu menolak tuntutan berkenaan.Pemangku Pengarah Latihan AS, Mejar Jeneral Eric Austin, berkata latihan Balikatan itu dapat memastikan mereka bersedia bertindak balas terhadap cabaran dunia sebenar secara bersama.Hubungan AS-Filipina menjadi semakin erat di bawah Marcos Jr, yang pada Februari lalu memberikan kebenaran kepada Washington untuk menggunakan pangkalan tenteranya.Latihan berkenaan turut merangkumi latihan bagi operasi amfibia, operasi penerbangan, pertahanan siber, operasi bandar, memerangi keganasan dan memberikan bantuan kemanusiaan dan bencana.Marcos Jr dijangka menyaksikan latihan ketenteraan di laut yang turut membabitkan sebuah kapal karam lama milik tentera laut Filipina. - AFP


Tentera Myanmar serang acara kumpulan pemberontak, 30 maut

YANGON, 11 April- Sekurang-kurangnya 30 orang terbunuh di wilayah tengah Myanmar hari ini selepas junta tentera menyerang satu acara diadakan kumpulan pemberontak menentang pentadbiran tentera, lapor media.Memetik kenyataan penduduk di kawasan Sagaing, BBC Burmese, Radio Free Asia (RFA), dan portal berita Irrawaddy melaporkan sekurang-kurangnya 50 mangsa termasuk orang awam, terbunuh dalam serangan itu.Reuters tidak dapat mengesahkan laporan itu dan junta tentera Myanmar tidak menjawab panggilan telefon bagi mendapatkan maklum balas.Anggota Pasukan Pertahanan Rakyat (PDF), sebuah kumpulan bersenjata menentang junta tentera, memberitahu Reuters bahawa jet pejuang membedil lokasi di mana acara pembukaan pejabat baru mereka diadakan."Setakat ini, jumlah kematian atau mereka yang cedera tidak dapat dipastikan kerana operasi mencari dan menyelamat (SAR) belum dapat dilakukan," kata anggota PDF yang enggan dikenali.Tentera Myanmar, yang menggulingkan kerajaan dipilih secara demokrasi pada 2021, menerima kecaman global kerana tindakan kejamnya cuba mengekang kebangkitan pejuang pro demokrasi dan orang awam.

Bulan lalu, sekurang-kurangnya lapan orang awam termasuk kanak-kanak terbunuh dalam satu serangan udara di barat laut Myanmar, menurut kumpulan hak asasi manusia, pemberontak etnik minoriti dan media.Sekurang-kurangnya tujuh orang turut terbunuh pada Januari, apabila tentera mengebom sebuah kampung di wilayah yang sama, dan kanak-kanak terbunuh apabila sebuah helikopter tentera melepaskan tembakan ke arah sebuah sekolah di Sagaing, September lalu.Tentera telah menafikan dakwaan antarabangsa ia telah melakukan kekejaman terhadap orang awam dan berkata ia sedang memerangi "pengganas" yang berazam untuk menggugat kestabilan negara.Negara-negara Barat telah melancarkan sekatan terhadap junta dalam usaha untuk menyekat pendapatan dan akses kepada peralatan ketenteraan daripada sekutu dan pembekal utama seperti Rusia.. - REUTERS


Kazakhstan saman syarikat minyak utama dunia

ASTANA, 11 April- Kazakhstan hari ini memulakan prosiding di mahkamah timbang tara antarabangsa terhadap ExxonMobil dan Shell berhubung penolakan lebih AS$16.5 bilion daripada hasil pendapatan di dua pelantar minyak.Menteri Tenaga, Almasadam Satkaliev, yang dipetik oleh agensi berita rasmi Kazinform, berkata kerajaan sudah memulakan timbang tara antarabangsa terhadap syarikat Karachaganak dan syarikat pengoperasian Kashagan, masing-masing bagi jumlah AS$3.5 bilion dan AS$13 bilion.Kashagan yang terletak di utara Laut Caspian, dikendalikan oleh konsortium Syarikat Operasi North Caspian yang terdiri daripada KazMunayGaz, Eni, ExxonMobil, Royal Dutch Shell dan TotalEnergies, China National Petroleum Corporation dan Inpex.Eni, Shell dan KazMunayGaz turut mengendalikan pelantar minyak Karachaganak di barat Kazakhstan bersama Chevron dan Lukoil.Syarikat yang beroperasi ini sudah dibenarkan memotong kos tertentu daripada hasil sebelum ia dikongsi dengan kerajaan di bawah perjanjian perkongsian pengeluaran. - AFP

(Loji minyak Bolashak di  pesisir Kashagan berhampiran Atyrau di Kazakhstan, 30 Jun 2013/ AFP)


Guterres dalam rangka lawatan ke Somalia

(Guterres (kiri) bersama  Presiden Somalia, Mohamed Abdullahi Mohamed tiba untuk sidang akhbar di ibu negara Somalia, Mogadishu/ AFP)

MOGADISHU, 11 April - Setiausaha Agung PBB Antonio Guterres tiba di Mogadishu pada Selasa bagi permulaan lawatan singkat ke Somalia iaitu negara yang dilanda konflik bersenjata berlarutan dan bencana iklim.Gambar di media sosial menunjukkan Guterres diberi sambutan permaidani merah di lapangan terbang ibu kota oleh Menteri Luar Somalia, Abshir Omar Huruse bersama pemimpin lain.Somalia telah mengenakan penutupan keselamatan di Mogadishu untuk lawatan tanpa pengumuman itu, dengan kebanyakan jalan ditutup, dan pengangkutan awam dihadkan.Ketibaan Guterres ketika negara itu berada dalam cengkaman kemarau yang dahsyat yang telah mendorong ramai ke ambang kebuluran, sementara kerajaan juga terlibat dalam serangan besar untuk menumpaskan pemberontakan Islam berdarah.PBB telah melancarkan rayuan AS$2.6 bilion (RM11.4 bilion) untuk bantuan kemanusiaan untuk negara yang bermasalah itu, tetapi pada masa ini hanya 13 peratus dibiayai.Lima musim hujan yang gagal berturut-turut di beberapa bahagian Somalia serta Kenya dan Ethiopia telah membawa kepada kemarau terburuk dalam empat dekad, menghapuskan ternakan dan tanaman serta memaksa sekurang-kurangnya 1.7 juta orang meninggalkan rumah mereka untuk mencari makanan dan air.Walaupun ambang kebuluran belum dicapai di Somalia, PBB berkata kira-kira separuh penduduknya akan memerlukan bantuan kemanusiaan tahun ini, dengan 8.3 juta terjejas akibat kemarau.“Krisis masih jauh untuk diselesaikan- keperluan kekal tinggi dan mendesak,” kata penyelaras residen PBB untuk Somalia, Adam Abdelmoula, minggu lalu di Geneva."Beberapa kawasan yang paling terus terjejas menghadapi risiko kebuluran." — AFP


Penduduk Thailand saman kerajaan kerana jerebu

BANGKOK, 11 April - Kira-kira 1,700 penduduk  di bandar Chiang Mai menyaman kerajaan kerana pencemaran udara teruk yang menyelubungi utara Thailand semasa musim menebang dan dan membakar di kawasan ladang, lapor Agensi Berita Jerman (dpa) memetik Bangkok Post pada Selasa.Dalam tuntutan itu mereka mendakwa Perdana Menteri Prayut Chan-o-cha dan dua pihak berkuasa negeri tidak mengambil tindakan yang mencukupi untuk mengekang pembakaran ladang, walaupun amalan itu mengeluarkan asap yang mengandungi toksik.Plaintif termasuk aktivis, ahli akademik dan rakyat yang bimbang mengenai kesihatan mereka.Dalam statistik bandar dengan pencemaran udara paling teruk di dunia seperti yang dipantau oleh syarikat teknologi kualiti udara Switzerland IQAir, Chiang Mai menduduki tempat teratas beberapa kali baru-baru ini.Bandar ini menduduki tempat ketiga di belakang Beijing dan New Delhi.Kaedah tebas dan bakar menjadi kelaziman di Thailand serta di negara jiran seperti Myanmar, Kemboja dan Laos terutama pada penghujung musim kemarau.Pihak berkuasa Thailand melarang pembakaran tanaman pada 2019, namun undang-undang itu tidak dipatuhi.Plaintif menuduh kerajaan tidak menjalankan penguatkuasaan dengan tegas.- BERNAMA-XINHUA

(Foto dari pandangan udara menunjukkan pencemaran udara yang melanda bandar Chiang Mai/ AFP)


Kebakaran hutan di Korea Selatan, 300 penduduk dipindahkan

(Penduduk melihat bangunan yang hangus terbakar di Gangneung, Korea Selatan/ REUTERS)

SEOUL, 11 April- Kira-kira 300 orang dipindahkan dari rumah mereka di bandar pantai timur Korea Selatan, Gangneung, ketika angin kencang dan cuaca kering mencetuskan kebakaran hari ini, kata pegawai.Anggota bomba bertungkus-lumus mengawal kebakaran yang bermula kira-kira jam 8.30 pagi waktu tempatan di Gangneung, dengan pesawat pengebom air tidak dapat berlepas disebabkan keadaan angin.Gabenor Wilayah Gangwon, Kim Jin-tae, berkata kebakaran memusnahkan lebih 170 hektar tanah dan menyebabkan kira-kira 300 penduduk di bandar yang mempunyai lebih 200,000 orang itu berpindah, setakat jam 1 tengah hari.Tiada sebarang kemalangan jiwa dilaporkan akibat bencana itu setakat ini.Jin-tae berkata, kebakaran dipercayai bermula selepas angin kencang meniup sebatang pokok yang menimpa kabel kuasa elektrik lalu mencetuskan api. -Gambar dan rakaman yang tersebar di media sosial menunjukkan kebakaran memusnahkan hutan dan ladang serta bangunan yang diselubungi asap.

(Asap mengepul akibat kebakaran hutan di Gangneung, Korea Selatan/ REUTERS)

Presiden Korea Selatan, Yoon Suk-yeol mengarahkan pegawai mengerahkan semua sumber yang ada untuk memadamkan kebakaran secepat mungkin dan segera memindahkan penduduk berhampiran untuk mengurangkan kemalangan jiwa, kata pejabatnya. - REUTERS


E-rokok berperisa pudina boleh rosakkan paru-paru lebih teruk - Kajian

WASHINGTON, 11 April - Kajian oleh Universiti Pittsburgh mendapati menghisap e-rokok berperisa pudina boleh menyebabkan fungsi paru-paru menjadi lebih lemah berbanding perisa tanpa mentol, lapor United Press International (UPI)."Ramai orang terutama belia, tersilap menganggap bahawa vape selamat sedangkan campuran vape tanpa nikotin pun mengandungi sebatian yang berpotensi merosakkan paru-paru."Hanya kerana sesuatu bahan itu selamat untuk dimakan, tidak bermakna ia selamat untuk disedut,"  kata pengarang kanan Kambez Benam, profesor bersekutu di Bahagian Pulmonari, Alergi dan Perubatan Kritikal di Sekolah Perubatan Universiti Pittsburgh.Dalam kajian itu, penyelidik menggunakan sistem robotik untuk meniru manusia menghisap vape dan pernafasan manusia."Robot vaping" dapat meniru suhu, kelembapan, isipadu sedutan dan tempoh perokok, sambil turut meniru corak pernafasan yang sihat dan berpenyakit sebagai tindak balas kepada tahap toksik paru-paru yang disebabkan oleh e-rokok.Penyelidik mendapati cecair e-rokok yang mengandungi mentol menghasilkan lebih banyak zarah mikro toksik dalam paru-paru berbanding tanpa mentol.

Di samping itu, kajian itu menganalisis rekod pesakit yang mengesahkan perbezaan fungsi paru-paru antara e-rokok mentol dan bukan perokok mentol. Antara 2.5 juta belia yang mengambil e-rokok pada 2022, perisa pudina dan mentol merupakan pilihan paling popular.Pentadbiran Makanan dan Ubat-ubatan AS terus menekan pengeluar rokok supaya menghentikan penggunaan mentol dalam produk tembakau mereka untuk menghalang orang ramai daripada menghisap vape dan mengelakkan kematian."Bertukar kepada e-rokok mungkin merupakan alternatif yang lebih baik dan selamat bagi seseorang yang cuba berhenti menghisap produk tembakau biasa, namun mereka perlu mengetahui tentang risiko e-rokok sebelum mencubanya," kata Benam.- BERNAMA-UPI


Empat maut, tiga kritikal serangan bank di Kentucky

LOUISVILLE, 11 April- Seorang pekerja bank bersenjatakan senapang, menembak mati empat orang di tempat kerjanya di Louisville, Kentucky, Amerika Syarikat, pada Isnin.Dia turut mencederakan sembilan yang lain, dengan tiga daripadanya kritikal. Serangan itu turut disiarkan secara langsung oleh suspek.

(Motif serangan yang mengorbankan empat nyawa itu masih dalam siasatan pihak polis/Foto AFP)

Pemangku ketua polis, Jacquelyn Gwinn-Villaroel menerusi sidang media memaklumkan suspek dikenali sebagai Connor Sturgeon, berusia 23 tahun, pekerja di Old National Bank.Polis menerima laporan berhubung serangan kira-kira pukul 8.38 pagi, waktu tempatan, dan tiba tiga minit kemudian. Polis dan penjenayah kemudian berbalas tembakan sebelum suspek terbunuh. "Senjata yang digunakan suspek ialah senapang," kata Gwinn-Villaroel tanpa menyatakan sama ada ia adalah senjata serangan jenis yang sering digunakan dalam pembunuhan beramai-ramai yang telah menjadi tragis biasa di Amerika Syarikat.Motif serangan masih disiasat. Namun, suspek dipercayai berbuat demikian selepas dimaklumkan akan diberhentikan kerja.-AFP


Perkhidmatan kereta api China-Laos di sambung semula

LAOS, 11 April - Perkhidmatan kereta api penumpang rentas sempadan China-Laos akan menyambung semula operasinya, Khamis ini.Penumpang di China dan Laos boleh membeli tiket kereta api antara kedua-dua negara mulai Selasa, menjadikannya perkhidmatan kereta api penumpang antarabangsa pertama beroperasi semula sejak wabak COVID-19 melanda.Perkhidmatan tersebut akan beroperasi setiap hari dari Kunming ke Vientiane dan dari Vientiane ke Kunming.

Sepanjang laluan, kereta api akan berhenti di lapan buah stesen dan perjalanan akan mengambil masa kira-kira 10 jam setengah termasuk pemeriksaan kastam.Kereta api dengan satu koc kelas pertama dan enam koc kelas kedua serta satu koc ruang makan itu boleh membawa sehingga 720 penumpang.Perkhidmatan kereta api China-Laos mula beroperasi pada Disember 2021.Perkhidmatan kereta api penumpang sepanjang 1,035 kilometer itu ialah projek infrastruktur penting bagi Inisiatif 'Belt and Road'. Sehingga Ahad, kereta api China-Laos telah mengendalikan seramai 13.93 juta penumpang dan 18.38 juta tan kargo.-REUTERS


China tamatkan latihan ketenteraan  di sekitar Taiwan

TAIPEI, 11 April - China menamatkan latihan ketenteraannya selama tiga hari di sekitar Taiwan semalam.Mereka mendakwa sudah menguji keupayaan ketenteraan bersepadu di bawah situasi pertempuran sebenar, selepas menjalankan latihan serangan tepat dan menyekat pulau yang dianggap Beijing sebagai miliknya itu.

Taiwan bagaimanapun memberi maklum balas kepada pengumuman Beijing dengan mengatakan negara itu 'tidak akan pernah merehatkan' usahanya untuk mengukuhkan persediaan tempur dan akan memantau rapi pasukan peluru berpandu China serta pergerakan kapal pengangkut pesawat Shandong.Beijing memulakan latihan pada Sabtu lalu selepas presiden Taiwan, Tsai Ing-wen kembali ke Taipei susulan pertemuan dengan Speaker Dewan Perwakilan Amerika Syarikat (AS), Kevin McCarthy di Los Angeles.China tidak pernah berhenti daripada menggunakan kekerasan untuk membawa pulau yang ditadbir secara demokrasi itu di bawah kawalan Beijing.-REUTERS


Filipina, Amerika Syarikat adakan latihan ketenteraan bersama

MANILA, 11 April - Filipina dan Amerika Syarikat mengadakan latihan ketenteraan bersama terbesar pada Selasa ketika sekutu lama itu berusaha untuk mengatasi ketegasan China yang semakin meningkat di rantau itu.Hampir 18,000 tentera mengambil bahagian dalam latihan tahunan yang digelar Balikatan atau "berganding bahu" dalam bahasa Filipina yang pertama kalinya akan menyertakan latihan tembakan di Laut China Selatan yang didakwa dimiliki oleh Beijing sepenuhnya.

Latihan tersebut menyusul selepas tiga hari operasi ketenteraan China yang menyasarkan Taiwan yang dianggap sebagai sebahagian daripada wilayah China.Latihan bersama itu turut melibatkan helikopter tentera yang akan ditempatkan di hujung utara pulau utama Luzon, hampir 300 kilometer dari Taiwan.Ini merupakan kali pertama latihan seumpama itu diadakan di bawah Presiden Ferdinand Marcos, yang telah berusaha untuk mengukuhkan hubungan dengan Amerika Syarikat selepas pendahulunya, Rodrigo Duterte memutuskan hubungan tersebut."Melalui latihan ini, tentera Filipina dan AS akan mempertajam kebolehkendalian kami, meningkatkan kecekapan kami dan melengkapkan keupayaan kami melalui kerjasama, memastikan kami bersedia untuk bertindak balas terhadap cabaran dunia sebenar bersama-sama," kata komander Sayap Pesawat Marin AS Pertama, Mejar Jeneral Eric Austin.

Beberapa bulan kebelakangan ini, Manila dan Washington telah bersetuju untuk memulakan semula rondaan maritim bersama di Laut China Selatan dan mencapai perjanjian untuk memperluaskan jejak tentera AS di Filipina yang telah menimbulkan kemarahan China.-AFP


Kim Jong-un gesa pencegahan perang lebih praktikal, menyerang

SEOUL, 11 April - Pemimpin Korea Utara, Kim Jong Un menggesa untuk memperluaskan keupayaan pencegahan perang oleh negara itu dengan kaedah yang 'lebih praktikal dan menyerang' bagi berdepan apa yang disifatkan tindakan pencerobohan oleh Amerika Syarikat (AS) dan Korea Selatan, kata media kerajaan itu pada Selasa.Jong-Un membuat kenyataan itu pada mesyuarat Suruhanjaya Tentera Pusat semalam bagi membincangkan usaha berterusan dalam meningkatkan pencegahan perang negara itu untuk mengatasi tindakan imperialis AS dan pengkhianat boneka, Korea Selatan yang semakin meningkat bagi melancarkan perang pencerobohan.

Korea Utara bertindak balas terhadap siri latihan ketenteraan bersama sekutu itu baru-baru ini bertujuan mempersiapkan perang habis-habisan dan memaksa Pyongyang meneroka tindakan praktikal yang kuat, termasuk pilihan ketenteraan.Jong-Un mengarahkan supaya pencegahan perang negara itu diperkukuh dengan meningkatkan kelajuan dan dalam cara lebih praktikal dan menyerang.Tentera Korea Selatan dan AS menjalankan latihan tahunan sejak Mac, termasuk latihan udara dan laut yang membabitkan kapal pengangkut pesawat AS dan pengebom B-1B dan B-52 serta latihan pendaratan amfibia berskala besar pertama dalam tempoh lima tahun.Korea Utara juga menjalankan pelbagai aktiviti ketenteraan sejak beberapa minggu lalu, mendedahkan hulu peledak nuklear baharu yang lebih kecil, menguji apa yang dinamakan dron serangan bawah air berkeupayaan nuklear dan menembak peluru berpandu balistik antara benua yang mampu menyerang mana-mana kawasan di AS.-AFP


Pembaca berita AI diperkenal di Kuwait

KUWAIT CITY, 11 April - Sebuah syarikat media Kuwait memperkenalkan pembaca berita maya yang dijana menggunakan kecerdasan buatan (AI) dengan perancangannya untuk diletakkan sebagai pembaca berita dalam talian.'Fedha' membuat penampilan di akaun Twitter Kuwait News pada Sabtu dengan menggambarkan seorang wanita yang memakai jaket hitam dan kemeja-T putih."Saya Fedha, penyampai pertama di Kuwait yang bekerja dengan kecerdasan buatan di Kuwait News. Apakah jenis berita yang anda sukai? Mari kita dengar pendapat anda," katanya dalam bahasa Arab klasik.Laman Kuwait News bergabung dengan Kuwait Times yang diasaskan pada 1961 sebagai akhbar harian pertama dalam bahasa Inggeris di rantau itu.Timbalan Ketua Pengarang bagi kedua-dua agensi itu, Abdullah Boftain berkata langkah itu adalah ujian bagi mengenal pasti 'kandungan baru dan inovatif' yang boleh ditawarkan oleh AI.

"Pada masa akan datang Fedha boleh menggunakan loghat Kuwait dan menyampaikan buletin berita di akaun Twitter yang mempunyai 1.2 juta pengikut.""Fedha ialah satu nama lama Kuwait yang popular. Ia merujuk kepada besi perak. Kami sering membayangkan robot berwarna perak dan diperbuat daripada logam, jadi kami gabungkan kedua-duanya," tambah Abdullah.Abdullah berkata, rambut penyampai berita yang berwarna keperangan serta warna mata yang terang mencerminkan penduduk Kuwait dan ekspatriat yang rencam di negara tersebut, yang kaya dengan minyak."Fedha mewakili setiap orang," katanya.Video permulaan Fedha berdurasi 13 saat itu dibanjiri pelbagai reaksi di media sosial, termasuk daripada para wartawan.Walaubagaimanapun, ia juga mencetuskan kebimbangan mengenai penyebaran maklumat yang salah, ancaman terhadap pekerjaan tertentu serta integriti seni.Kuwait menduduki tempat ke 158 daripada 180 negara dan wilayah dalam Indeks Kebebasan Akhbar Reporters Without Borders (RSF) 2022.-AFP


Tahap pencemaran tinggi di Chiang Mai jejas kemasukan pelancong

CHIANG MAI, 11 April - Tahap pencemaran tinggi di Chiang Mai utara Thailand menjejaskan kemasukan pelancong serta mencetuskan kebimbangan penduduk tempatan.Persatuan Hotel Thailand memaklumkan tempahan hotel menurun kepada 45 peratus walaupun Chiang Mai merupakan destinasi pelancongan terkenal di Thailand.Bandar itu menerima 10.8 juta pelancong ketika waktu pra pandemik.

Chiang Mai kini di tangga teratas dalam carta global IQAir mengenai kualiti udara yang buruk, mendahului Lahore dan New Delhi.Pihak berkuasa menyalahkan kebakaran hutan dan pembakaran tanaman di Thailand dan negara jirannya.Perdana Menteri Thailand, Prayuth Chan-o-cha dilapor sedang berunding dengan Laos dan Myanmar untuk mengurangkan kawasan panas di kawasan sempadan bagi mengekang jerebu rentas sempadan.

Dalam pada itu, Kira-kira 1,700 penduduk Chiang Mai menyaman kerajaan kerana pencemaran udara teruk yang menyelubungi utara Thailand semasa musim menebang dan membakar di ladang.Mereka mendakwa Perdana Menteri, Prayut Chan-o-cha dan dua pihak berkuasa negeri tidak mengambil tindakan mencukupi untuk mengekang pembakaran itu.Plaintif termasuk aktivis, ahli akademik dan rakyat yang bimbang mengenai kesihatan mereka.Kaedah tebas dan bakar menjadi kelaziman di Thailand terutama pada penghujung musim kemarau.Pihak berkuasa Thailand melarang pembakaran tanaman pada 2019, namun undang-undang itu tidak dipatuhi.Plaintif menuduh kerajaan tidak menjalankan penguatkuasaan dengan tegas.-REUTERS


Kes tembak, dua lagi mayat ditemukan

BANGKOK, 10 April- Dua lagi mayat ditemukan berikutan kejadian berbalas tembakan di selatan Thailand pada Sabtu lalu.Menurut Pegawai Polis, Ampai Meemassu, ia menjadikan jumlah kematian kepada enam orang."Polis sedang memburu dua lelaki bersenjata berhubung pertumpahan darah di wilayah selatan Surat Thani. "Pihak berkuasa menemukan mayat lelaki berusia 20-an di dalam kereta pada petang Ahad dan mayat wanita ditemukan pada Isnin."Empat orang telah disahkan meninggal dunia pada Sabtu."Kedua-dua mangsa yang baharu disahkan itu dikenal pasti sebagai anak dan isteri kepada salah seorang suspek," katanya kepada pemberita di sini.Menurut laporan media tempatan, sebahagian mangsa dan suspek adalah keluarga.Pemilikan senjata api adalah tinggi di Thailand berbanding beberapa negara lain di Asia Tenggara. - AFP


FIFA ramal Piala Dunia Wanita sehebat versi Lelaki

SYDNEY, 11 April - FIFA meramalkan Piala Dunia Wanita di Australia dan New Zealand akan menjadi detik 'perubahan besar' yang mendorong permainan ke tahap lain dengan sasaran menyaingi Piala Dunia versi lelaki.Bola sepak wanita sudah pun mencapai lonjakan populariti di beberapa negara dan kejohanan itu bakal mencetuskan minat global lebih luas.Menjelang 100 hari sebelum pertandingan bermula, Ketua Pegawai Bola Sepak Wanita FIFA, Sarai Bareman memberitahu NewsCorp Australia dalam komen yang diterbitkan pada Selasa bahawa lebih dua bilion penonton dijangka menyaksikannya iaitu dua kali ganda daripada kejohanan sebelum ini di Perancis yang dimenangi Amerika Syarikat.Kehadiran rekod juga diramalkan dengan 650,000 tiket telah terjual dan jualan tiket seterusnya akan dibuka pada Selasa.Bareman percaya acara itu akan menjadi titik perubahan utama dalam memacu perubahan sosial, mewujudkan teladan untuk gadis muda dan membantu mempromosikan kesaksamaan jantina.

"Orang ramai akan berkata itulah detik yang mengubah segala-galanya dan membawa permainan ke peringkat seterusnya dalam setiap aspek sama ada secara komersial, penyertaan, populariti dan pertumbuhan."Saya fikir orang ramai akan benar-benar melihat ke belakang dan memilih Piala Dunia Wanita di Australia dan New Zealand sebagai detik penting di mana pertumbuhan yang sudah berkembang dan akan melangkah ke fasa seterusnya," kata Bareman.Bareman yang juga bekas pemain antarabangsa Samoa kelahiran New Zealand berkata matlamat utama untuk mengembangkan kejohanan itu adalah untuk menyaingi lelaki dan menempatkan wanita pada kedudukan sama dari segi gaji."Kami tahu Piala Dunia lelaki adalah sumber pendapatan utama untuk FIFA dan bola sepak dan itu menjana lebih daripada AS$5 bilion setiap edisi dan itu sasaran yang jelas untuk bola sepak wanita."Kami mahu ke tahap itu. Piala Dunia pertama untuk lelaki adalah pada 1930, tidak sampai 61 tahun kemudian Piala Dunia Wanita pertama diperkenalkan dan kami masih di peringkat awal sebagai produk. Tetapi kita perlu melihat apa yang berlaku dalam permainan lelaki sebagai inspirasi dan sasaran dan kita perlu terus berusaha sehingga kita mencapai tahap itu," katanya.Piala Dunia Wanita yang akan berlangsung di lima bandar raya Australia dan empat New Zealand telah diperluaskan daripada 24 kepada 32 pasukan buat pertama kali.Perlawanan pembukaan melibatkan pertemuan diantara New Zealand menentang Norway di Auckland manakala Australia bertemu Ireland di Sydney.-AFP


Lampu, hiasan warna-warni terangi Jeddah

JEDDAH,10 April- Lampu dan hiasan berwarna-warni menerangi Jeddah pada waktu malam, terutamanya pada Ramadan ini.Ratusan pengunjung berkumpul di Jeddah, tempat tumpuan di Arab Saudi.Orang ramai berkumpul untuk melihat muzik secara langsung dan tarian tradisional.Pengunjung juga dilihat melawat muzium dan tapak bersejarah pada waktu siang.Menurut pelawat, Salem al-Haddad orang ramai dari pelbagai kawasan berkumpul di sini untuk merasai keindahan zaman dahulu di Arab Saudi yang digambarkan pada malam-malam Ramadan ini.Masyarakat Arab Saudi telah menyaksikan perubahan sosial yang ketat di bawah pemerintahan Putera Mahkota Mohammed bin Salman.Antaranya menarik balik larangan ke atas wanita memandu serta percampuran lelaki dan perempuan. - REUTERS


CICPE, lebih 1,000 produk baharu diperkenalkan

CHINA, 10 April- Ekspo Produk Pengguna Antarabangsa China (CICPE) edisi ketiga membuka tirainya di Haikou, Hainan, di sini.Lebih 3,300 jenama dari 65 negara dan wilayah terlibat dengan ekspo itu.Ini termasuk 147 jenama dari Itali.Kali ini, ekspo berkenaan memberi tumpuan kepada produk berkualiti tinggi dan baharu.Ekspo itu juga memperkenalkan lebih 1,000 produk baharu tahun ini.Kali ini, kawasan pameran mencapai 120,000 meter persegi iaitu 20 peratus lebih besar berbanding edisi terdahulu dengan disertai lebih 3,100 jenama dari 65 negara dan wilayah.Ekspo itu dijadualkan berlangsung dari 10 hingga 15 April ini dan mensasarkan lebih 300,000 pengunjung.- REUTERS


Jerebu selubungi Chiang Mai

CHIANG MAI,10 April- Kerajaan Thailand pada Isnin menggesa penduduk di bandar Chiang Mai, utara Thailand tidak berada di luar rumah susulan jerebu yang teruk.Kebakaran hutan dan aktiviti membakar sisa tanaman menyebabkan kawasan pelancongan popular itu berlaku pencemaran udara sejak beberapa minggu lalu.Jabatan perubatan Thailand meminta orang ramai, terutamanya warga emas, kekal memakai topeng muka."Orang ramai diminta berada di rumah masing-masing dan mengurangkan aktiviti luar," katanya menerusi kenyataan.Thailand mengalami jerebu sejak awal tahun ini, sebahagiannya disebabkan oleh pembakaran pertanian bermusim.Kementerian Kesihatan Thailand memaklumkan, hampir dua juta orang memerlukan rawatan hospital akibat masalah pernafasan.- REUTERS


Dua mayat ditemukan dalam runtuhan

(Sebuah jengkaut mengalihkan runtuhan / AFP)

MARSEILLE, 10 April- Dua mayat ditemukan dalam runtuhan bangunan di bandar Marseille Perancis berikutan letupan besar pada Isnin."Usaha mencari dan menyelamat sukar ekoran struktur runtuhan jadi ia akan mengambil lebih banyak masa," kata jabatan itu dalam satu kenyataan ringkas, mengesahkan laporan dalam media tempatan."Pihak berkuasa kehakiman kemudian akan meneruskan untuk mengenal pasti mangsa, tambahnya.Mayat ditemukan kira-kira 24 jam selepas letupan yang menyebabkan pangsapuri empat tingkat di bandar pelabuhan Mediterranean itu runtuh.Seorang pegawai sebelum ini berkata pada petang Ahad bahawa pekerja penyelamat sedang mencari lapan orang hilang yang terperangkap berada dalam runtuhan.“Malam ini, kita berduka,” kata Datuk Bandar Marseille Benoit Payan dalam satu kenyataan.“Semua perkhidmatan bandar serta negeri, pada masa ini masih komited sepenuhnya untuk meneruskan pencarian,” tambahnya.-AFP

(Petugas penyelamat termasuk Unit K9 membantu mencari mangsa yang masih hilang / AFP)


Kuwait umum pembentukan kerajaan baharu

KUWAIT CITY, 10 April - Kuwait pada Ahad mengumumkan pembentukan kerajaan baharu, kali ketujuh dalam tempoh tiga tahun dalam kemelut krisis politik antara parlimen dan eksekutif.Walaupun menjadi satu-satunya negara Teluk yang mempunyai kerajaan yang dipilih, Kuwait masih terperangkap dalam kemelut politik yang menghalang reformasi sebagai salah satu negara pengeluar minyak mentah terbesar dunia.Kerajaan sebelum ini meletak jawatan pada Januari, hanya tiga bulan selepas mentadbir Kuwait.Kuwait menerima pakai sistem parlimen pada tahun 1962 namun krisis politik yang berulang telah menyebabkan negara tersebut lumpuh.

“Satu perintah daripada Emir telah dikeluarkan (untuk mengesahkan) pembentukan kerajaan baharu yang dipimpin oleh Sheikh Ahmad Nawaf al-Ahmad Al-Sabah,” kata kerajaan menerusi akaun Twitternya pada Ahad.Anak kepada pemerintah negara itu yang berusia 85 tahun akan menjadi kerajaan keempatnya sejak Ogos.Kerajaan baharu yang terdiri daripada 14 anggota kabinet mengekalkan beberapa muka lama. Portfolio utama Hal Ehwal Luar dipegang oleh Salem al-Sabah manakala minyak oleh Bader al-Mulla.Walaupun mempunyai rizab minyak yang besar, hospital dan perkhidmatan pendidikan, Kuwait mengalami kemerosotan kerana pertelingkahan politik yang berterusan.Negara ini mengalami perselisihan berterusan antara penggubal undang-undang yang dipilih dan kabinet yang dikuasai oleh keluarga pemerintah Al-Sabah yang mengekalkan cengkaman terhadap kehidupan politik.-AFP


Jon Rahm rangkul gelaran Golf Masters untuk Sepanyol

AUGUSTA, 10 April - Jon Rahm hampir mengalirkan air mata selepas merangkul gelaran Golf Masters yang mana jatuh pada hari ulang tahun kelahiran idolanya, Seve Ballesteros.Rahm merakam tiga di bawah par 69 untuk menamatkan saingan 72 lubang di Augusta National dengan 12 di bawah 276 bagi mengatasi dua pemain Amerika Syarikat, Brooks Koepka dan Phil Mickelson yang berkongsi kedudukan kedua dengan kelebihan empat pukulan.Lebih manis, kemenangan itu menyaksikan Rahm kembali sebagai pemain nombor satu dunia.

"Saya tidak pernah panik. Saya berasa selesa di luar sana dan hanya itu yang boleh saya lakukan," kata Rahm.Pemain Sepanyol berusia 28 tahun itu berkata dia mendapat suntikan semangat menerusi kejayaan mendiang Ballesteros yang memenangi gelaran Masters keduanya 40 tahun lalu."Bagi saya, berjaya melakukannya pada ulang tahun ke-40 kejayaannya itu, pada ulang tahun kelahirannya dan hari Easter adalah sesuatu yang sangat bermakna," katanya.Rahm menjadi pemain keempat Sepanyol yang berjaya menyarung jaket hijau selepas Sergio Garcia, Jose Maria Olazabal dan Ballesteros yang meninggal dunia akibat kanser otak pada 2011.Rahm yang juga juara Terbuka Amerika Syarikat 2021 memenangi jaket hijau dan membawa pulang hadiah wang tunai sebanyak AS$3.24 juta (RM14.28 juta) daripada keseluruhan AS$18 juta (RM79.34 juta) yang ditawarkan untuk kejohanan kali ini. -AFP


Iran pasang CCTV kesan wanita langgar kod etika pakaian

TEHRAN, 10 April - Kerajaan Iran bertindak memasang kamera litar tertutup (CCTV) dalam usaha mengekang semakin ramai wanita yang melanggar kod etika pakaian di tempat awam dan jalan raya.Menurut polis, langkah itu bertujuan untuk mencegah penentangan terhadap undang-undang hijab.Tambah polis, penentangan sedemikian hanya mencemarkan imej rohani negara dan menyebarkan rasa tidak selamat dalam kalangan rakyat.

Dilaporkan, semakin ramai wanita Iran menanggalkan tudung mereka sejak kematian seorang wanita Kurdish berusia 22 tahun dalam tahanan polis moral, September tahun lalu.Keganasan di Zahedan tercetus pada 30 September tahun lalu ketika protes tercetus ekoran kemarahan orang ramai berhubung laporan seorang remaja perempuan dirogol oleh komander polis di wilayah itu.Sekurang-kurangnya, 108 orang terbunuh dalam tindakan kekerasan Iran terhadap protes kematian Mahsa Amini yang tercetus lebih tiga minggu.-CNA


China lakukan latihan simulasi serangan ke atas Taiwan

BEIJING, 10 April - Jet pejuang dan kapal perang China melakukan simulasi serangan ke atas Taiwan semalam apabila mengepung pulau itu pada hari kedua latihan ketenteraannya yang dilancarkan sebagai tindak balas kepada pertemuan presiden Taiwan dengan Speaker Dewan Amerika Syarikat (AS).Latihan itu mencetuskan kecaman daripada Taipei dan menggesa sekatan dibuat oleh Washington yang sebelum ini mengatakan ia 'memantau tindakan Beijing dengan teliti'.Dinamakan 'Joint Sword', operasi selama tiga hari itu termasuk latihan mengepung Taiwan berlangsung hingga hari ini, kata Komando Timur Tentera Pembebasan Rakyat (PLA).

"Saya agak bimbang, saya berbohong kepada anda jika saya katakan saya tidak (bimbang)," kata Donald Ho, 73, yang ditemui ketika sedang beriadah di sebuah taman di Taipei."Saya masih bimbang kerana jika perang meletus, kedua-dua pihak akan menderita dengan agak teruk," katanya kepada AFP.'Permainan' perang China membabitkan penghantaran pesawat, kapal dan anggota ke kawasan maritim dan ruang udara di sekitar keempat-empat bahagian Taiwan, kata tentera ketika melancarkan latihan yang direka bentuk sebagai persediaan awal tentera Beijing.Laporan daripada stesen penyiaran kerajaan, CCTV semalam berkata latihan itu 'mensimulasi serangan ketepatan bersama terhadap sasaran utama di pulau Taiwan dan perairan sekitarnya', selain pasukan terus mengekalkan keadaan mengepung pulau itu secara dekat.Laporan itu menyatakan, tentera udara turut mengerahkan puluhan pesawat untuk terbang ke ruang udara sasaran dan tentera darat menjalankan latihan untuk serangan ketepatan pelbagai sasaran.Presiden Taiwan, Tsai Ing-wen segera mengecam latihan itu yang diadakan selepas beliau bertemu Speaker Dewan Rakyat AS, Kevin McCarthy di luar Los Angeles, minggu lalu dalam perjalanan pulang daripada lawatan bersama dua negara bersekutu di Amerika Tengah.Beliau berjanji untuk bekerjasama dengan AS dan negara lain yang berpemikiran sama dalam menghadapi perluasan autoritarian yang berterusan.Di Washington, seorang jurucakap Jabatan Negara berkata AS secara konsisten menggesa untuk bertahan dan tiada perubahan kepada status quo, manakala Pentagon berkata ia juga memantau perkara tesebut dengan teliti. -AFP


72 maut akibat lemas selepas cuti panjang

MANILA, 10 April - Sekurang-kurangnya 72 orang maut akibat lemas di Filipina sejak awal bulan ini, kata Polis.Angka kematian luar biasa itu berlaku ketika sebahagian daripada jutaan rakyat di negara itu mengunjungi pantai bersempena cuti perayaan keagamaan.Jurucakap Polis Negara Filipina (PNP), Kolonel Jean Fajardo berkata jumlah korban yang tinggi itu sebahagiannya adalah disebabkan oleh 'perjalanan membalas dendam' selepas sekatan pergerakan selama bertahun-tahun akibat COVID-19.

"Orang ramai agak teruja untuk pergi ke pantai dan pusat peranginan," kata Fajardo kepada AFP.Beliau berkata, mangsa lemas termasuk kanak-kanak yang ditinggalkan tanpa pengawasan oleh penjaga ketika berenang serta orang yang mandi di pantai ketika sedang mabuk."Angka kematian ini adalah luar biasa dan lebih tinggi daripada tahun-tahun sebelumnya. Pusat peranginan dan pantai penuh sesak, ini juga menyumbang kepada jumlah kejadian lemas," katanya.Pertubuhan Kesihatan Sedunia (WHO) melaporkan, lemas adalah kematian ketiga tertinggi akibat kecederaan tidak disengajakan di seluruh dunia dengan anggaran 236,000 kematian setiap tahun.-AFP


Bapa, anak perempuan terbunuh dalam serangan Rusia

UKRAINE, 10 April- Seorang lelaki berusia 50 tahun dan anak perempuannya berusia 11 tahun terbunuh selepas peluru berpandu Rusia jatuh di sebuah rumah di bandar Zaporizhzhia, tenggara Ukraine.Ia adalah serangan terbaru Rusia ke atas infrastruktur awam di Ukraine setelah pencerobohan Moscow memasuki tahun ke-2.“Musuh melakukan serangan peluru berpandu ke atas Zaporizhzhia dan membunuh satu lagi keluarga Ukraine,” kata ketua Perkhidmatan Kecemasan Negara, Sergiy Kruk, di media sosial.Gadis itu meninggal dunia dalam ambulans, kata ketua Majlis Bandaraya Zaporizhzhia, Anatoliy Kurtiev.Petugas penyelamat telah menarik ibu gadis tersebut yang berusia 46 tahun yang masih hidup dari bawah runtuhan.Anak perempuan sulungnya tiada di rumah ketika serangan itu berlaku, kata perkhidmatan kecemasan.

Kurtiev berkata, dua peluru berpandu Rusia jatuh di bangunan kediaman, sambil menambah bahawa terdapat banyak tingkap dan bumbung rosak dikebanyakan rumah jiran.Dalam ucapannya, Presiden Ukraine, Volodymyr Zelensky berkata, ibunya berada dalam keadaan serius di hospital."Beginilah cara Rusia meletakkan dirinya dalam pengasingan yang lebih besar daripada dunia, daripada manusia," katanya. -AFP


Populasi harimau meningkat, khabar gembira untuk negara - Modi

NEW DELHI, 9 April- Populasi harimau liar India telah meningkat melebihi 3,000 ekor sekali gus komited dalam meningkatkan usaha pemuliharaan spesies terancam itu.Kucing terbesar dari semua, harimau pernah berkeliaran di seluruh Asia tengah, timur dan selatan.Menurut Kesatuan Antarabangsa untuk Pemuliharaan Alam (IUCN), dalam tempoh 100 tahun yang lalu, spesies harimau itu telah kehilangan lebih daripada 93 peratus daripada julat sejarah dan kini hanya bertahan dalam populasi yang berselerak di 13 negara.Banci India mendapati 3,167 harimau di alam liar di seluruh negara, meningkat daripada 2,967 seperti yang dilaporkan dalam pengiraan terakhir.Tinjauan dijalankan setiap empat tahun menggunakan perangkap kamera dan program komputer untuk mengenal pasti setiap haiwan itu setiap satu.Kadar kenaikan telah perlahan kepada kurang daripada tujuh peratus sepanjang tempoh itu, turun daripada lebih 30 peratus dalam empat tahun sebelumnya.Perdana Menteri India, Narendra Modi berkata kiraan baharu itu adalah satu berita yang membanggakan.

“Keluarga kami semakin berkembang.Ini adalah kejayaan bukan sahaja untuk India tetapi seluruh dunia," katanya pada satu majlis di bandar selatan Mysuru.Penebangan hutan, pemburuan haram dan pencerobohan manusia ke atas habitat telah memusnahkan populasi harimau di seluruh Asia, namun Modi berkata India telah dapat meningkatkan bilangannya dengan penglibatan bersama masyarakat dan budaya pemuliharaan di negara itu.India kini menjadi rumah kepada 75 peratus populasi harimau global dan juga negara banjaran harimau terbesar di dunia.- AFP


Tujuh maut dalam nahas kebakaran rumah di Manila

MANILA, 9 April- Tujuh orang termasuk dua kanak-kanak maut dalam kebakaran pada petang Sabtu berhampiran ibu negara Filipina.Menurut pihak polis, kebakaran itu memusnahkan 40 rumah di perbandaran Taytay, kawasan berpenduduk padat di tenggara Manila.Mangsa yang terkorban terdiri daripada beberapa keluarga dilaporkan tinggal dalam satu rumah.Mereka terperangkap dalam kebakaran, kerana hanya mempunyai satu akses keluar masuk sahaja.Mangsa termasuk seorang kanak-kanak perempuan berusia dua tahun dan seorang lelaki berusia 12 tahun."Mereka tidak dapat melarikan diri. Mereka terperangkap. Mereka didapati berpelukan antara satu sama lain," kata pemangku ketua polis Taytay, Joel Custodio kepada AFP.

Tambah polis, sekurang-kurangnya seorang cedera akibat serpihan yang terjatuh.Insiden itu menyebabkan sekurang-kurangnya 60 keluarga kehilangan tempat tinggal.Pihak berkuasa memaklumkan usaha pemadaman mengambil masa kira-kira dua jam dengan penyiasat mengesyaki punca berlaku akibat pendawaian rosak di dalam salah sebuah rumah.- AFP


Lima cedera dalam runtuhan bangunan di Perancis

MARSEILLE, 9 April- Runtuhan bangunan kediaman empat tingkat di Marseille hari ini menyebabkan sekurang-kurangnya lima orang cedera.Kebakaran yang tercetus, menyukarkan pekerja penyelamat untuk mencari mangsa runtuhan.Menurut Datuk Bandar Marseille, Benoit Payan, tragedi runtuhan di bandar pelabuhan di selatan Perancis itu berlaku sekitar 12.40 pagi waktu tempatan dan memusnahkan dua bahagian bangunan di sekitarnya."Api amat sukar untuk dikawal. Anggota bomba menilai setiap waktu demi mendapatkan cara terbaik untuk memadamkan kebakaran. Kami amat yakin bahawa ada orang yang masih berpeluang untuk hidup dalam runtuhan ini."Kita perlu bersedia dengan situasi getir ini, keberadaan mangsa dalam apa jua keadaan untuk kita selamatkan daripada tragedi yang dahsyat ini," kata Payan.

(Penduduk berhampiran diarah meninggalkan kediaman sehingga urusanoperasi pencarian dan analisis risiko dibuat pihak berkuasa/AFP)

Situasi debu tebal akibat runtuhan memenuhi persekitaran, selain anggota bomba sedang berusaha untuk menembusi serpihan bangunan."Kami cuba mempercepatkan operasi mencari dan menyelamat kerana masa adalah penting tetapi anjing pencari tidak dapat tahan dengan suhu panas, kata komander bomba marin Marseille, Lionel Mathieu.Tambah pihak berkuasa, angka mangsa terbabit dalam runtuhan masih belum dapat dipastikan.Usaha pembersihan giat dijalankan bagi memudahkan urusan pencarian, tetapi tidak memudaratkan mangsa di bawah runtuhan.- AFP


Ayah dan anak, korban serangan peluru berpandu Rusia

KIEV, 9 April- Seorang lelaki berusia 50 tahun dan anak perempuannya berusia 11 tahun terbunuh selepas serangan peluru berpandu Rusia mengenai sebuah rumah di bandar Zaporizhzhia, tenggara Ukraine.Ia adalah serangan terbaru Rusia ke atas infrastruktur awam di Ukraine ketika pencerobohan Moscow menjangkau ke tahun kedua.“Musuh melakukan serangan peluru berpandu ke atas Zaporizhzhia dan membunuh satu lagi keluarga Ukraine,” kata ketua Perkhidmatan Kecemasan Negara, Sergiy Kruk, di media sosial.Menurut Ketua Majlis Bandaraya Zaporizhzhia, Anatoliy Kurtiev, gadis berkenaan dilaporkan meninggal dunia dalam ambulans ketika dikejarkan ke hospital.Petugas penyelamat berjaya menarik ibu gadis itu yang berusia 46 tahun, hidup-hidup dari bawah runtuhan manakala anak perempuan Anak perempuan sulungnya tiada di rumah ketika tentera Rusia menyerang pada waktu malam, kata Perkhidmatan Kecemasan Negeri.Kurtiev berkata dua peluru berpandu Rusia mengenai bangunan kediaman, sambil menambah bahawa tingkap dan bumbung rosak di berpuluh-puluh rumah jiran.Wilayah Zaporizhzhia adalah salah satu daripada empat wilayah Ukraine yang ditawan oleh Presiden Rusia, Vladimir Putin tahun lalu.- AFP


Ikan paus mati di Bali, kali ketiga pada April

(Ikan paus sperma yang ditemukan di pantai Yeh Malet, Klungkung, Indonesia/AFP)

DENPASAR, 9 April- Seekor ikan paus Sperma sepanjang 17 meter (56 kaki) mati selepas terdampar di pantai di Bali.Pegawai pemuliharaan berkata ini menjadikannya paus ketiga yang mendarat di pulau Indonesia hanya dalam masa seminggu. Paus Sperma jantan ditemui terdampar di pantai Yeh Leh di daerah Jembrana, Bali barat pada petang Sabtu."Kami sedang berusaha untuk menarik bangkai itu ke pantai untuk memudahkan ujian nekropsi dan kami akan menanamnya selepas ujian selesai," kata Pegawai Marin dan Perikanan Tempatan, Permana Yudiarso kepada AFP hari ini.Ini adalah ikan paus ketiga yang telah mendarat di Bali, destinasi popular untuk pelancong, pada bulan April sahaja.Rabu lalu, seekor paus Sperma sepanjang 18 meter terdampar di daerah Klungkung, di pantai timur Bali.

(Pegawai marin melakukan ujian nekropsi ke atas bangkai ikan paus sperma/AFP)

Sebelum itu, ikan paus Bryde seberat lebih dua tan dan sekurang-kurangnya 11 meter panjang ditemui terdampar di pantai di Tabanan pada 1 April dan bangkainya telah reput apabila ditemui penduduk tempatan.Yudiarso memberitahu AFP bahawa penilaian awal mereka ialah paus sperma yang ditemui pada Sabtu juga mati akibat sakit, "sama seperti paus yang ditemui terdampar beberapa hari lalu".“Badan kelihatan kurus dan sakit-sakit,” katanya.Yudiarso berkata ia akan mengambil masa sekurang-kurangnya tiga minggu untuk ujian nekropsi selesai.Bagaimanapun, pakar forensik mendapati terdapat sedikit pendarahan dalam paru-paru ikan paus dan kolonnya dipenuhi cecair.Polis telah mengepung lokasi itu bagi menghalang orang ramai daripada mencuri daging atau anggota badan mamalia tersebut.Pada 2018, seekor paus sperma ditemui mati di Indonesia dengan lebih 100 cawan plastik dan 25 beg plastik di dalam perutnya, menimbulkan kebimbangan mengenai masalah sampah laut yang besar di kepulauan Asia Tenggara.Indonesia adalah penyumbang kedua terbesar dunia kepada serpihan marin selepas China.


Itik liar tertikam pisau di leher diselamatkan

(Foto FB Association Pinocchio et Sauvageons 56)

SAINT-NOLFF, 9 April- Seekor itik liar di sini dekat barat laut Perancis yang tular kerana ditemukan hidup dengan lehernya tembus tertusuk pisau berjaya diselamatkan persatuan perlindungan hidupan liar, Pinocchio et Sauvageons yang berpangkalan di Brittany.Itik yang diberi nama Donald the Duck itu menimbulkan misteri kerana kelihatan tidak terkesan langsung dengan pisau di lehernya dan dilihat berenang bebas dengan itik lain selain makan secara normal.Pinocchio et Sauvageons menerusi Facebook memberitahu, bimbang dengan keadaan itu, pihaknya bersama anggota bomba menjalankan operasi menangkap itik terbabit pada 31 Mac lalu  dan melakukan pembedahan bagi membuang objek tajam berkenaan.Donald the Duck juga dipantau selama beberapa hari selepas dibebaskan dan ia masih hidup serta bebas berkumpul dengan itik lain.Sementara itu, memetik kenyataan Liga Perlindungan Burung menerusi Pinocchio et Sauvageon, haiwan tersebut mungkin tertusuk pisau secara tidak sengaja.Katanya, kemungkinan ada individu yang cuba menikamnya dan pisau itu tidak terkena organ penting yang menyebabkan ia dapat hidup sehingga hari ini.


OIC beri amaran ‘konfrontasi agama’ ekoran serbuan Israel ke atas Al-Aqsa

ISTANBUL, 9 April- Pertubuhan Kerjasama Islam (OIC) pada Sabtu memberi amaran tentang "konfrontasi agama" berikutan serbuan Israel ke atas kompleks Masjid Al-Aqsa di Baitulmaqdis.

Keganasan semakin memuncak di seluruh wilayah Palestin sejak beberapa hari kebelakangan ini selepas tentera Israel menyerbu kompleks Masjid Al-Aqsa dan memaksa jemaah keluar selama dua malam berturut-turut pada Selasa dan Rabu.

Serangan roket dari Semenanjung Gaza dan Lubnan dilancarkan selepas provokasi berkenaan dan Israel bertindak balas dengan serangan udara, lapor Agensi Anadolu.

Dalam satu kenyataan yang dikeluarkan selepas mesyuarat agung luar biasa Jawatankuasa Eksekutif OIC, kumpulan itu mengutuk "sekeras-kerasnya tindakan pasukan dan pendatang Israel yang berulang kali menyerbu Masjid Al-Aqsa."

OIC meminta Israel bertanggungjawab “atas sebarang akibat hasil tindakan provokatif, menerusi serangan kejam yang sistematik, provokasi yang disengajakan dan hasutan untuk mencetuskan konfrontasi agama.”

Organisasi yang berpangkalan di Jeddah itu menyeru masyarakat antarabangsa, khususnya Majlis Keselamatan PBB, "untuk mengambil tindakan segera dan langkah-langkah yang perlu bagi menghalang dan menghentikan provokasi Israel dan semua langkah dan dasar haram yang menjejaskan bandar Al-Quds dan kesucian Masjid Al-Aqsa tanpa pilih kasih.”- BERNAMA-ANADOLU

(Pasukan keselamatan Israel mengheret keluar jemaah Islam Palestin  di perkarangan masjid Al-Aqsa di Baitulmaqdis, 5 April 2023 / AFP)


Iran pasang kamera kenal pasti, wanita tidak bertudung

(Wanita Iran di pasar bunga, menjelang Tahun Baru Iran, di Tehran pada 16 Mac 2023/REUTERS)

TEHRAN, 9 April- Pihak berkuasa Iran memasang kamera di tempat awam dan jalan raya untuk mengenal pasti dan menghukum wanita yang tidak bertudung.Polis dalam kenyataan memaklumkan tindakan itu dalam usaha mengekang peningkatan jumlah wanita yang melanggar kod pemakaian wajib itu di negara itu."Selepas mereka dikenal pasti, pelanggar akan menerima "mesej teks amaran tentang akibatnya", kata polis", menurut kenyataan itu.Menurut kenyataan itu, tindakan itu bertujuan untuk mencegah penentangan terhadap undang-undang hijab, yang disiarkan oleh agensi berita Mizan.

(Wanita Iran membeli belah di Tajrish Bazaar, di Tehran/REUTERS)

"Penentangan itu mencemarkan imej rohani Iran dan menyebarkan rasa tidak selamat.Semakin ramai wanita Iran telah menanggalkan tudung mereka sejak kematian seorang wanita Kurdish berusia 22 tahun semasa dalam tahanan polis moral September lalu. Mahsa Amini telah ditahan kerana didakwa melanggar peraturan hijab. Walaupun berisiko ditangkap kerana melanggar kod berpakaian wajib, terdapat wanita di Iran masih dilihat di pusat membeli-belah, restoran, kedai dan jalanan di seluruh negaraVideo wanita tidak bertudung menentang polis moral telah membanjiri media sosial.-REUTERS


8,000 terjejas banjir di timur laut Brazil

(Penduduk menaiki bot meredah banjir di Maranhao, Brazil/Reuters)

MARANHAO, 9 April- Sekurang-kurangnya 8,000 penduduk di sebuah negeri terpencil di sini dekat timur laut Brazil berdepan kesukaran, susulan banjir dan tanah runtuh akibat hujan lebat pada Sabtu.Selain banyak jalan ditenggelami air, penduduk turut berdepan kekurangan bahan api dengan beberapa stesen minyak terpaksa dihentikan operasi.Seorang peniaga tempatan, Joao Paulo Medeirso berkata, rantau itu kini sedang menghadapi kekurangan makanan akibat banjir.

"Kami, peniaga, menghadapi kesukaran menerima barangan dan akibatnya sudah ada risiko kekurangan makanan, (makanan) sudah mula berkurangan kerana kami terpencil," katanya.

Sementara itu, Institut Meteorologi Kebangsaan Brazil (INMET) mengeluarkan amaran hujan lebat berterusan sehingga Ahad di negeri berkenaan.Presiden Luiz Inacio Lula da Silva dan Gabenor Maranhao, Carlos Brandao pula dilapor akan melawat kawasan terjejas menerusi udara pada Ahad. -Reuters

(Tanah runtuh akibat hujan lebat di Maranhao, Brazil/Reuters)


Bangunan empat tingkat runtuh di Marseille

(Operasi menyelamat sedang giat dilakukan di lokasi runtuhan/AFP)

MARSEILLE, 9 April- Sebuah bangunan empat tingkat di bandar pelabuhan Marseille yang terletak di selatan Perancis runtuh dan menyebabkan sekurang-kurangnya dua orang cedera.

Menurut pegawai, kebakaran yang berlaku turut menghalang pekerja menyelamat mencari lebih ramai mangsa yang terlibat.Datuk Bandar Benoit Payan memberitahu pemberita, kejadian yang berlaku pada 12.40 tengah malam waktu tempatan itu turut merosakkan bahagian dua bangunan di sekitarnya.“Pada masa ini terdapat kebakaran di bangunan 17. Kebakaran ini menghalang kami daripada menghantar anjing dan pasukan untuk mencari kemungkinan mangsa yang mungkin berada di bawah runtuhan,” tambahnya.

(Jentera penyelamat dilokasi bangunan runtuh, Marseille, Selatan Perancis/AFP)

Beliau berkata 11 orang dipindahkan dari dua bangunan berhampiran yang rosak akibat runtuhan itu.Sementara itu, jalan-jalan di sekitar bangunan itu telah ditutup serta ramai kakitangan kecemasan berada di lokasi, menurut seorang jurugambar AFP.Pegawai wilayah, Christophe Mirmand memberitahu AFP menjangkakan bahawa letupan menyebabkan bangunan runtuh dan juga kemungkinan kebocoran gas."Namun kita mesti sentiasa berhati-hati tentang punca pada peringkat ini," katanya."Siasatan sedang dilakukan untuk mengetahui punca runtuhan.Sementara itu, pegawai bomba memberitahu seramai 100 anggota bomba di lokasi kejadian bagi operasi menyelamat.“Keutamaan adalah memadamkan kebakaran dan membersihkan runtuhan untuk mencari orang yang berkemungkinan berada di bawahnya,” katanya.-AFP


Bot karam: Lebih 20 orang pendatang maut di Tunisia

TUNIS, 9 April- Seramai 27 orang pendatang sub-Sahara Afrika maut atau hilang dan 53 orang yang lain berjaya diselamatkan selepas dua bot yang membawa pendatang tersebut karam di pantai Tunisia semasa dalam percubaan untuk masuk ke Eropah.Insiden itu adalah yang terbaru sejak beberapa minggu lalu dan berlaku selepas pegawai Tunisia melaporkan peningkatan lima kali ganda dalam operasi menyelamat berbanding suku pertama tahun lalu.Jurucakap mahkamah di bandar Sfax, Faouzi Masmoudi memberitahu AFP bahawa empat orang maut, tiga orang hilang dan 36 orang lagi berjaya diselamatkan dalam tragedi terbaru di luar pantai negara itu pada Sabtu.Beliau berkata bahawa sebuah lagi kapal dengan 37 orang telah turun selepas berlepas dari pantai Tunisia sebelum ia karam pada petang Jumaat dan 20 orang tidak dapat dikesan.Memetik kenyataan saksi, beliau berkata berkata 17 orang berjaya diselamatkan daripada kejadian pada hari Jumaat.Menurut Masmoudi, siasatan telah bermula terhadap kedua-dua insiden tersebut.Katanya, siasatan bertujuan mengenal pasti cubaan menyeludup manusia dengan menggunakan bot yang diperbuat daripada kepingan logam yang tidak mempunyai ciri keselamatan serta lebih murah berbanding bot kayu.

(Pendatang dari sub-Sahara Africa dalam bot berhampiran pantai Tunisia pada Oktober 2022/AFP)

Pantai Tunisia yang terletak hanya kira-kira 150 kilometer (km) dari pulau Lampedusa Itali, menjadi pilihan bagi cubaan menyeludup masuk seperti warga Afrika Barat dan Sudan yang mencari kehidupan lebih baik di Eropah.Menurut kiraan AFP, kes semalam adalah yang ketujuh berlaku sejak Mac, menyebabkan kira-kira 100 orang maut atau hilang.Menurut pengawal pantai Tunisia, antara Januari hingga Mac, cubaan masuk kira-kira 14,000 pendatang ke Eropah gagal apabila berjaya dipintas oleh pasukan keselamatan negara itu.Data rasmi menunjukkan jumlah itu lebih lima kali ganda daripada suku pertama 2022.“Rondaan pengawal pantai menghalang 501 percubaan sulit untuk menyeberangi sempadan maritim dan menyelamatkan 14,406 (pendatang) termasuk 13,138 dari negara Afrika sub-Sahara,” antara 1 Januari dan 31 Mac, kata pengawal pantai dalam satu kenyataan.-AFP


Kepulauan Riau, lokasi tumpuan penyeludupan migran Indonesia

JAKARTA, 8 April- Kepulauan Riau dikenal pasti sebagai salah satu ‘hot spot’ pemerdagangan manusia di Indonesia, kata Menteri Koordinator Bidang Politik, Hukum dan Keamanan, Mahfud MD.Menerusi hantaran di akaun Instagram, beliau berkata wilayah itu terutamanya Batam juga dijadikan oleh sindiket sebagai pintu penyeludupan pekerja migran Indonesia ke luar negara.“Sindiket dan jaringan pemerdagangan manusia di Batam bukan di kalangan orang biasa kerana dikoordinasi dengan baik melibatkan individu di pihak pemerintahan dan pihak swasta,” katanya.Mahfud yang juga ketua Pasukan Petugas Pencegahan dan Pengendalian Jenayah Pemerdagangan Orang di peringkat pusat memberi jaminan akan mengambil tindakan segera dan tegas.Beliau berada di Batam minggu lepas untuk melawat pusat perlindungan mangsa sindiket St. Theresia dan mengunjungi Terminal Feri Antarabangsa Batam.“Pengesahan serta data yang diperolehi akan disemak,” katanya merujuk kepada maklumat penting aktiviti pemerdagangan manusia yang selama ini beredar sekadar khabar angin.Perkara itu akan di bawa ke Jakarta untuk tindakan penguatkuasaan dan bekerjasama dengan Badan Pelindungan Pekerja Migran Indonesia (BP2MI) serta agensi lain untuk memeranginya.“Jenayah ini serius kerana merendahkan martabat manusia secara luar biasa dan cenderung kepada perhambaan moden, malah lebih jahat dibandingkan dengan perhambaan zaman dahulu,” kata Mahfud.- BERNAMA


Pilihan raya Thailand, lebih 70,000 pengundi luar mendaftar

BANGKOK, 8 April- Lebih 70,000 rakyat Thailand di luar negara telah mendaftar untuk mengundi awal bagi Pilihan Raya Umum pada 14 Mei.Ketua Pengarah Jabatan Hal Ehwal Konsular Kementerian Luar Thailand, Ruj Thammongkol berkata pendaftaran untuk pengundian di luar negara yang bermula 25 Mac dan berakhir pada 9 April (23.59 jam waktu Thai).“Sehingga 7 April, seramai 72,779 pengundi telah mendaftar untuk mengundi di luar negara.“Dijangka ia (jumlah pemilih)  akan mencecah jumlah pengundi luar negara yang mendaftar bagi pilihan raya 2019 iaitu sekitar 119,313 orang,” katanya.Bagi memastikan pendaftaran undi berkenaan boleh diakses oleh semua warga Thailand yang tinggal di luar negara, Ruj berkata Kementerian Luar telah bekerjasama rapat dengan Kementerian Dalam Negeri yang bertanggungjawab mengendalikan sistem pendaftaran pengundian luar negara dalam talian.“Penambahbaikan sistem pendaftaran dalam talian telah dibuat bagi memastikan pendaftaran berjalan cepat dan lancar,” katanya.

Ruj berkata MFA telah melancarkan Penyelarasan Pengundian Luar Negara di Jabatan Hal Ehwal Konsular untuk meningkatkan persiapan pilihan raya di luar negara dan mengelakkan isu-isu lain berdasarkan pengalaman terdahulu.“Bagi Penyelarasan Pengundian Luar Negara, pegawai ditugaskan untuk memantau perkembangan terkini daripada Kedutaan Diraja Thailand atau Konsulat Jeneral menggunakan Sistem Pemantauan Pengundian Luar Negara (OVMS), yang akan mengenaskini masa nyata dari seluruh dunia, demi memastikan kelancaran dan aturan yang telus,” katanya.Pengundi di luar negara akan melaksanakan tanggungjawab mereka di kedutaan atau konsulat jeneral atau mengundi melalui pos, di negara masing-masing sebelum undi mereka dikira di Thailand.Suruhanjaya Pilihan Raya menetapkan 14 Mei sebagai tarikh pilihan raya umum manakala pengundian awal pada 7 Mei.- BERNAMA


Ribut ais di Kanada ragut tiga nyawa

MONTREAL, 8 April- Tiga individu maut setakat ini dalam kejadian ribut ais yang melanda Montreal, Kanada.Perdana Menteri, Quebec Francois Legault berkata mangsa terbaru meninggal dunia akibat keracunan karbon monoksida selepas mangsa menggunakan penjana mudah alih di dalam rumah.Dua lagi mangsa meninggal dunia akibat dihempap pokok melibatkan seorang warga emas berusia 60 tahun.Sementara itu, kira-kira 400,000 kediaman di bahagian timur Kanada masih terputus bekalan elektrik akibat kejadian ini.Jurucakap tempatan, Regis Tellier berkata pihaknya berjaya memulihkan kuasa kepada lebih 50 peratus pelanggan yang terjejas.-REUTERS


Menteri Ukraine lawat India, pertingkat kerjasama

NEW DELHI, 8 April- Timbalan Menteri Luar Negeri Ukraine, Emine Dzhaparova dijangka akan melawat India mulai esok.Lawatan tersebut merupakan rundingan bersemuka pertama antara kedua-dua negara sejak pencerobohan Rusia ke atas Ukraine, tahun lalu.Menurut kenyataan kerajaan India, Dzhaparova dijadual mengadakan perbincangan dengan salah seorang anggota kanan kementerian luar negeri India."India berkongsi hubungan kerjasama pelbagai segi dengan Ukraine dan lawatan itu akan menjadi satu kesempatan untuk persefahaman dan kepentingan bersama lebih lanjut," tambah kenyataan kementerian luar.Bagaimanapun, tidak ada petunjuk bahawa Dzhaparova akan bertemu dengan Perdana Menteri, Narendra Modi atau menteri daripada kerajaannya.Rusia merupakan rakan dagangan India dalam pembelian aspek pertahanan dan minyak, selain turut mengimbangi hubungan diplomatik bersama negara-negara barat lain.Hubungan keselamatannya yang telah lama terjalin dengan Rusia telah meletakkan New Delhi dalam kedudukan diplomatik yang janggal.

India sebelum ini menggesa Rusia untuk menamatkan pertikaian dengan Ukraine, bagaimanapun enggan mengutuk berlebihan terhadap pencerobohan itu.Walaupun India telah berhenti mengecam pencerobohan itu secara terbuka, Modi memberitahu Presiden Rusia, Vladimir Putin tahun lalu bahawa ini "bukan masa untuk berperang" dalam komen yang dilihat sebagai teguran kepada Moscow.Laporan akhbar The Hindu pada hari Sabtu mengatakan Dzhaparova akan bertemu dengan media dan badan pemikir di New Delhi dalam usaha membina sokongan untuk Ukraine."Dia juga berkemungkinan menjemput Modi untuk melawat Kiev," menurut kenyataan akhbar The Hindu.Presiden Rusia, Vladimir Putin mungkin melawat India pada Julai untuk sidang kemuncak Pertubuhan Kerjasama Shanghai, lawatan pertamanya ke negara sekutu Rusia sejak Disember 2021.- AFP


Kebakaran pusat tahanan di Mexico, mayat mula dihantar pulang

BANDAR MEXICO, 8 April- Mexico mula memulangkan mayat 40 pendatang yang maut dalam satu kebakaran di pusat tahanan di bandar utara Juarez.Menurut kementerian keselamatan Mexico dalam satu kenyataan, mayat seorang mangsa tiba di Colombia manakala tujuh mayat warga El Salvador dihantar ke darat dan dijangka tiba pada hari Sabtu.Mayat 11 pendatang dari Guatemala pula dijadual diterbangkan pada minggu depan manakala enam pendatang Honduras yang maut masih dalam proses mengenal pasti mayat.Anggota bahagian pengecaman dari Venezuela dijangka tiba pada Selasa untuk membantu urusan mengenal pasti mangsa."Tiga puluh sembilan orang maut dalam kebakaran bulan lalu termasuk 18 warga Guatemala, tujuh warga Salvador, tujuh warga Venezuela, enam warga Honduras dan seorang warga Colombia.Mangsa ke-40 yang tidak diketahui kewarganegaraannya meninggal dunia selepas dibawa ke hospital.Lima orang cedera parah dan sembilan lagi dipindahkan ke hospital khas di Mexico City kerana keadaan mereka yang serius," kata kenyataan itu.Tiga pegawai imigresen dan seorang pengawal keselamatan swasta telah ditahan bagi membantu siasatan membabitkan pembunuhan akibat kebakaran itu.Pihak berkuasa menuduh orang yang bertanggungjawab ke atas kemudahan itu, tidak melakukan apa-apa tindakan segera dalam memindahkan tahanan.Presiden Mexico, Andres Manuel Lopez Obrador berikrar bulan lalu bahawa pihaknya tidak akan berkompromi terhadap mereka yang didapati bersalah.-AFP


Ikan paus sperma terdampar mati di Bali

(Pegawai marin melakukan ujian nekropsi ke atas bangkai ikan paus sperma/AFP)

KLUNGKUNG, 8 April- Seekor ikan paus sepanjang 18 meter yang mati di persisir pantai di Bali pada Rabu akan dibedah siasat oleh pakar haiwan Indonesia.Paus sperma itu dikesan mendekati persisir pantai timur pulau tersebut pada hari kejadian dan berjaya ditolak kembali ke laut oleh penduduk tempatan dan pegawai marin.Bagaimanapun, ia ditemukan mati di pantai lain, beberapa jam kemudian dan tiada kesan kecederaan ditemukan pada bangkai haiwan berkenaan."Kami masih menyiasat punca kematian. Kami ingin mendapatkan penjelasan saintifik sama ada ia berpunca daripada pencemaran atau plastik," kata pegawai marin dan perikanan tempatan, Permana Yudiarso.Dalam kejadian itu, polis turut melakukan kawalan dengan mengepung kawasan pantai di Kabupaten Klungkung untuk menghentikan kecurian daging atau anggota badan ikan paus terbabit.Menurut Yudiarso, ikan paus kebiasannya akan menghampiri perairan cetek dan pantai apabila sakit atau tenat.“Hari ini (Khamis) kami menjalankan ujian nekropsi, dan selepas itu kami akan dapatkan jengkaut untuk menanam bangkai di kawasan berhampiran,” kata Yudiarso.Pada 2018, seekor paus sperma ditemukan mati di Indonesia dengan lebih 100 cawan plastik dan 25 beg plastik di dalam perutnya, menimbulkan kebimbangan mengenai masalah sampah laut yang besar di kepulauan Asia Tenggara.Indonesia adalah penyumbang kedua terbesar dunia kepada serpihan marin selepas China. -AFP

(Ikan paus sperma yang ditemukan di pantai Yeh Malet,Klungkung, Indonesia/AFP)


Lelaki mati diserang beruang ketika joging

CALDES, 8 April- Seorang lelaki mati diserang seekor beruang ketika sedang berjoging di sekitar laluan hutan di barat laut Itali, berdekatan kawasan pergunungan berhampiran kampungnya di sini, dekat wilayah Trentino.

Operasi mencari dan menyelamat (SAR) Andrea Papi, 26, digerakkan sejurus keluarga mangsa membuat laporan atas kehilangan Papi pada Rabu.Mayatnya ditemukan dengan kesan luka dalam di bahagian leher, lengan dan dada.Bedah siasat pada Jumaat kemudian menyimpulkan mangsa meninggal dunia akibat serangan seekor beruang.Mac lalu, seorang lelaki turut cedera diserang seekor beruang di wilayah sama, sekali gus menimbulkan perdebatan.Sementara itu, Presiden Wilayah Trentino, Maurizio Fugatti memberitahu pemberita petang Jumaat yang pihak berkuasa tempatan memutuskan untuk mengesan dan membunuh haiwan itu, sebaik ia dikenal pastiKumpulan alam sekitar, Tabung Hidupan Liar (WWF) mengakui bahawa langkah itu perlu dihentikan.Bekas timbalan pakar ekologi, Annamaria Procacci yang kini bekerja dengan kumpulan kebajikan haiwan pertubuhan bukan kerajaan antarabangsa (ENPA), mengecam kekurangan langkah berjaga-jaga yang diambil oleh pegawai tempatan."Beruang biasanya menjaga jarak mereka dari orang ramai."Pihak berkuasa tempatan perlu memastikan orang ramai dijauhkan daripada zon di mana beruang betina membesarkan anak mereka," katanya. -AFP


Budak 11 tahun suspek bunuh di Jerman

FRANKFURT, 8 April- Seorang budak lelaki berusia 11 tahun menjadi suspek kes bunuh melibatkan kematian seorang budak perempuan berusia 10 tahun di sebuah rumah kebajikan kanak-kanak di Jerman.Mangsa ditemukan mati di dalam biliknya di pusat terbabit dekat Wunsiedel, Bavaria pada Selasa.Jelas polis dan pendakwa raya tempatan dalam satu kenyataan bersama, bukti yang dikumpul di tempat kejadian menunjukkan penglibatan suspek yang tinggal di pusat sama."Suspek ditahan di kemudahan khas memandangkan suspek adalah bawah umur," menurut kenyataan.Bagaimanapun, pihak itu enggan memberikan butiran lanjut dan berkata budak lelaki itu masih belum disoal siasat.“Apa yang penting sekarang ialah menjelaskan keadaan sebenar tragedi tersebut,” katanya.Bulan lalu, negara itu digemparkan dengan kematian Luise, 12, di bandar barat Freudenberg yang ditemukan dengan beberapa kesan tikaman.Dua pelajar sekolah, berusia 12 dan 13 tahun, mengaku melakukan pembunuhan itu. -AFP


Peru dilanda bencana banjir berterusan

(Keadaan bandar Piura di Peru yang dilanda banjir/Reuters)

PIURA, 8 April- Jalan di bandar wilayah sini, dekat utara Peru berubah menjadi 'sungai' selepas hujan lebat selama dua hari melanda kawasan itu hingga memaksa penduduk menggunakan pelambung untuk melaluinya."Tiada pihak berkuasa datang ke sini, tiada siapa yang datang, malah datuk bandar pun tiada," kata seorang penduduk.Wilayah utara Peru terus bergelut dengan bencana banjir akibat Taufan Yaku pada Mac dan fenomena El Nino Costero pada April.Terbaharu, wilayah itu dilanda hujan lebat pada 3 dan 4 April lalu, menyebabkan banyak jalan dinaiki air dan kejadian rumah runtuh.Banjir bertambah teruk kerana kekurangan saliran, selain benteng dan terusan di kawasan berisiko kerana berdekatan dengan gaung El Gallo.Institut Pertahanan Awam Negara (INDECI) melaporkan, 60 orang telah meninggal dunia sejak permulaan musim hujan, manakala 65,670 orang di wilayah itu terjejas dengan ribuan rumah musnah, bekalan elektrik dan air minuman juga terganggu.Pada masa sama, Perkhidmatan Hidrologi dan Meteorologi Kebangsaan Peru (SENAMHI) melaporkan hujan akan berterusan sepanjang hujung minggu dan permulaan minggu akan datang.Wilayah Tumbes, Piura, dan Lambayeque diletak dalam keadaan berjaga-jaga tinggi kerana hujan dijangka berterusan sehingga pertengahan April. -Reuters


Korea Utara lancar lagi ujian dron nuklear bawah air

(Gambar tidak bertarikh yang diambil dari tempoh 4 hingga 7 April 2023 dan dikeluarkan oleh KCNA pada 8 April 2023menunjukkan sistem senjata strategik bawah air yang tenggelam di Laut Timur.FOTO AFP/KCNA VIA KNS)

SEOUL, 8 April- Korea Utara mendakwa telah menguji satu lagi dron serangan nuklear dalam air, susulan tindak balas terbarunya terhadap latihan ketenteraan Korea Selatan dan Amerika Syarikat (AS).Bagaimanapun, penganalisis mempersoalkan sama ada Pyongyang mempunyai senjata sedemikian, yang dikatakan diuji buat kali kedua.Menurut media rasmi, Agensi Berita Pusat Korea (KCNA), sebuah institut penyelidikan sains pertahanan negara di Korea Utara yang secara rasmi dikenali sebagai Republik Demokratik Rakyat Korea (DPRK) itu menjalankan ujian sistem senjata strategik bawah air itu."Ujian itu dijalankan dari 4 hingga 7 April lalu. Dron serangan nuklear bawah air 'Haeil-2' meluncur pada jarak 1,000 kilometer (km) membabitkan simulasi dalam air," katanya.Sementara itu, menurut KCNA, ujian senjata peledak itu meletup dengan tepat di bawah air."Ujian itu membuktikan kebolehpercayaan sistem senjata strategik bawah air dan keupayaan serangan maut," katanya.Pada 23 Mac lalu, Korea Utara mendakwa mereka sedang menguji dron serangan nuklear bawah air yang mampu melancarkan 'tsunami radioaktif'.Imej satelit juga menunjukkan aktiviti tahap tinggi di kompleks nuklear utama Korea Utara selepas pemimpin Kim Jong-un mengarahkan pengeluaran bahan senjata gred nuklear dipertingkatkan.Tahun lalu, Korea Utara mengisytiharkan negara itu sebagai kuasa nuklear yang 'tidak dapat diubah' manakala Jong-un memberitahu tenteranya untuk meningkatkan latihan sebagai persediaan bagi perang sebenar. -AFP


Korea Utara sahkan duta baharu China di Pyongyang

SEOUL, 8 April- Korea Utara pada Jumaat mengesahkan duta baharu Beijing ke Pyongyang telah menjawat jawatannya di ibu negara itu, walaupun sekatan kekat masih dikekalkan susulan pandemik COVID-19.Wang Yajun dari China adalah diplomat kanan pertama disahkan oleh media Kerajaan Pyongyang yang telah memasuki negara itu sejak awal 2020.Menurut media rasmi, Agensi Berita Pusat Korea (KCNA), seorang pegawai tinggi Korea Utara menerima tauliah daripada Yajun di Dewan Perhimpunan Mansudae dekat Pyongyang, Khamis lalu.Yajun dilantik jawatan itu pada 2021, namun ketibaannya ditangguhkan kerana sekatan sempadan susulan pandemik.Beijing adalah sekutu dan penyokong ekonomi terpenting Korea Utara, hubungan mereka terjalin dalam pertumpahan darah Perang Korea pada tahun 1950-an.China menyumbang lebih daripada 90% daripada perdagangan Korea Utara, menurut data yang dikumpulkan oleh Seoul.Ekonomi negara bersenjata nuklear itu terjejas susulan sekatan COVID-19 yang dikuatkuasakan, selain bergelut dengan krisis kekurangan makanan dan memulakan semula perdagangan rentas sempadan dengan China tahun lepas. -AFP


China lancar latihan ketenteraan di Selat Taiwan

(Helikopter tentera China melintasi pulau Pingtan, titik paling dekat dengan Taiwandi wilayah Fujian tenggara China pada 7 April 2023/AFP)

BEIJING, 8 April- China mengumumkan negaranya melancarkan latihan ketenteraan selama tiga hari di perairan dekat sekeliling Selat TaiwanJurucakap Komando Teater Timur Tentera Pembebasan Rakyat (PLA), Kolonel Kanan Shi Yi berkata, latihan digelar 'United Sharp Sword' itu akan berlangsung mulai 8 hingga 10 April untuk kesiapsiagaan tempur.PLA dalam kenyataan menjelaskan, 'United Sharp Sword' akan melibatkan latihan rondaan di Selat Taiwan ke utara dan selatan Taiwan, juga di laut serta ruang udara ke timur Taiwan.Bagaimanapun, lokasi sebenar latihan berkenaan tidak dinyatakan.Langkah itu susulan pertemuan antara Presiden Taiwan,Tsai Ing-wen dan Speaker Dewan Rakyat Amerika Syarikat, Kevin McCarthy di CaliforniaChina memandang Taiwan yang memiliki pemerintahan sendiri sebagai sebahagian daripada wilayahnya dan berikrar untuk merampasnya suatu hari nanti, secara paksa jika perlu.Sementara itu, Kementerian Pertahanan Taiwan mengesahkan tiga kapal perang dan 13 pesawat China berada di sekitar pulau berkenaan pada pukul 6.00 pagi tadi waktu tempatan. -AFP

(Bot tunda Tentera Laut PLA belayar di Selat Taiwan pada 7 April 2023/AFP)


Tiga pokok Pine tumbang di pusingan kedua Masters

(Tiga batang pokok Pine tumbang akibat dilanda angin kencang/FOTO AFP)

AUGUSTA, Amerika Syarikat, 8 April - Pusingan kedua Kejohanan Masters terpaksa ditangguhkan akibat dilanda angin kencang sehingga menyebabkan tiga batang Pokok Pine tumbang berhampiran penonton di lubang 17 di Agusta National.Akibat kejadian itu, permainan dihentikan dan penonton diarah keluar dari lapangan.Bagaimanapun tiada sebarang kecederaan dalam insiden berkenaan.Pemain-pemain turut beredar dari lapangan dengan 39 daripada mereka tidak sempat menamatkan pusingan kedua kejohanan Masters itu.Kemudian permainan bersambung selepas 21 minit daripada kejadian itu tetapi dihentikan untuk kali kedua pada 4.22 petang.Juara LIV Golf, Brooks Koepka mendahului pusingan kedua selepas mencatat pusingan lima bawah par 67 sebelum insiden pokok tumbang itu.Pada minggu lalu, Koepka memenangi acara LIV Golf di Orlando sekali gus berharap dapat memenangi kejohanan itu dengan menewaskan Jelajah PGA.Juara Terbuka Amerika Syarikat 2021, Jon Rahm di tangga kedua pada sembilan bawah par. - AFP

(Juara LIV Golf, Brooks Koepka mendahului pusingan kedua selepas mencatat pusingan lima bawah par 67 sebelum insiden pokok tumbang/FOTO AFP)


Harga makanan dunia jatuh 20.5 peratus sejak Mac 2022

PARIS, 7 April-Harga makanan dunia masih tinggi tetapi telah jatuh sebanyak 5 peratus berbanding tahun lalu apabila harga makanan melonjak ke paras tertinggi pada Mac lalu selepas Rusia menyerang Urkraine yang merupakan pembekal terbesar gandum dan minyak masak kepada dunia menurut data yang dikeluarkan Pertubuhan Bangsa Bersatu (PBB)Kejatuhan harga sebanyak 20.5 peratus sejak Mac tahun lalu merupakan kejatuhan buat kali ke-12 berturut-turut kata Pertubuhan Makanan dan Pertanian (FAO).Namun, FAO ketika mengeluarkan data terbaharu yang menjejaki perubahan makanan secara bulanan berkata harga kekal tinggi bagi negara-negara membangun yang bergantung kepada pengimportan komoditi.FAO turut mendedahkan penanda aras kejatuhan harga makanan dunia didorong oleh penurunan harga bijirin dan minyak sayur.Disamping itu, permintaan import yang lemah dan lanjutan Perjanjian bjirin Laut Hitam turut menyumbang kepada kejatuhan harga.FAO turut berkata pada Jumaat bahawa indeks harga harganya yang menjejaki perubahan bulanan dalam harga antarabangsa sekumpulan komoditi makanan jatuh kepada 2.1 peratus pada penghujung Februari dan secara keseluruhannya indeks harga makanan telah merosot sebanyak 20.5 peratus sejak Mac 2022."Harga makanan kekal tinggi dan meningkat dalam pasaran domestik terutama bagi negara membangun yang terus bergelut berikutan kadar tukaran asing yang lemah", kata ketua ekonomi FAO Maximo Torero dalam satu kenyataan.-AFP


Lubnan fail aduan kepada Majlis Keselamatan PBB pencerobohan Israel

AL QULAYLAH, 8 April - Lubnan bercadang untuk membuat aduan rasmi kepada Majlis Keselamatan Pertubuhan Bangsa Bersatu (PBB) berhubung pencerobohan Israel awal pagi semalam.

Kementerian Luar Lubnan berkata Israel telah melanggar kedaulatan Lubnan dengan mengebom kawasan di selatan Lubnan.

Pemangku Perdana Menteri Lubnan, Najib Azmi Mikati berkata tentera Lubnan dan Pasukan Interim Pertubuhan Bangsa Bersatu di Lubnan (UNIFIL) sedang menyiasat insiden tersebut.

Sambil menyifatkan pencerobohan Israel sebagai “satu pencabulan terang-terangan terhadap kedaulatan Lubnan dan Resolusi Majlis Keselamatan PBB 1701 mengancam kestabilan yang dinikmati oleh selatan Lubnan.”

Resolusi Majlis Keselamatan PBB 1701 menggesa penamatan permusuhan serta pengunduran Israel dari selatan Lubnan.

Najib menegaskan Lubnan menolak sebarang peningkatan tindakan ketenteraan dari wilayahnya serta penggunaan wilayah Lubnan untuk operasi yang boleh membawa kepada ketidakstabilan.

Awal pagi semalam, tentera Israel menyasarkan bahagian selatan Lubnan, beberapa jam selepas menyerang terowong di Gaza.

Serangan dilancarkan kira-kira pukul 4 pagi waktu tempatan.

Ini kali pertama rejim zionis mengesahkan serangan di wilayah Lubnan sejak April 2022.

Israel menyasarkan kedudukan HAMAS di bahagian selatan serta beberapa infrastruktur milik kumpulan pejuang itu.  Terdahulu, rejim zionis membedil dua terowong Khan Yunis dan Beit Hanoun serta dua kilang senjata di Gaza. Saksi berkata, sekurang-kurangnya dua bom jatuh berhampiran kem pelarian Palestin.

Perkembangan terbaru berlaku selepas tentera Israel menyerbu Dewan Solat Al-Qibli di kompleks Masjid Al-Aqsa di Baitulmaqdis Timur yang diduduki dan secara paksa mengusir jemaah Palestin dua malam berturut-turut.-AFP


Iran, Arab Saudi ikrar bawa keselamatan, kestabilan di Timur Tengah

BEIJING, 8 April - Arab Saudi dan Iran komited serta bersetuju untuk segera memulihkan hubungan diplomatik selepas menandatangani pengumuman bersama di Beijing, China, pada Khamis.

Detik bersejarah itu dirakam pada pertemuan tiga penjuru antara Menteri Luar China Qin Gang , Arab Saudi, Faisal bin Farhan Al Saud dan Iran, Hossein Amir Abdollahian.

Menurut Qin yang juga anggota Dewan Negara China, konsensus penting yang dicapai Presiden Xi Jinping dengan pemimpin Arab Saudi dan Iran serta usaha bersama ketiga-tiga pihak, dialog Arab Saudi dan Iran yang berlangsung di Beijing membuahkan hasil.

Tiga faedah utama daripada pemulihan hubungan antara Arab Saudi dan Iran itu ialah memberikan jaminan kuat kepada usaha memelihara kedamaian dan kestabilan serantau.

Serta berperanan penting untuk memperkukuh perpaduan dan kerjasama antara negara serantau, selain meredakan ketegangan situasi serantau.

Dalam pada itu, kedua-dua Menteri Luar Arab Saudi dan Iran menyatakan komitmen untuk memperbaiki hubungan dua hala secara berterusan, dan bersama-sama komited kepada pemeliharaan keselamatan serta kedamaian serantau.-AFP


Rundingan damai mesti fokus 'orde baharu dunia' - Lavrov

ANKARA, 8 April - Moscow semalam menegaskan sebarang rundingan damai dengan Ukraine mesti memfokus kepada pewujudan 'orde baharu dunia.'

Perkara itu ditekankan oleh Menteri Luar Rusia, Sergei Lavrov ketika melawat Turkiye serta mengadakan pertemuan dengan rakan sejawat, Mevlut Cavusoglu. Hingga kini, Turkiye terus mengekalkan hubungan dengan Moscow dan Kiev.

Lavrov turut memberi penegasan untuk membatalkan perjanjian bijirin yang diusahakan oleh Turkiye, sekiranya sekatan terhadap eksport Rusia diteruskan.

"Sebarang rundingan perlu mengambil kira kepentingan dan kebimbangan Rusia. Ia harus mengenai prinsip yang akan menjadi tunjang kepada orde baharu dunia," katanya.

Lavrov berkata, Rusia menolak 'orde unipolar dunia yang diketuai oleh hegemoni tunggal.'

Rusia telah sekian lama menyatakan pendirian menentang dominasi Amerika Syarikat (AS) di pentas antarabangsa dan mendakwa pencerobohan di Ukraine adalah sebahagian usaha berkenaan.

Kemelut peperangan yang berlarutan di Ukraine meningkatkan kebimbangan akan krisis makanan global berikutan Rusia dan Ukraine adalah pengeksport utama bijirin serta produk pertanian lain.

Namun, Lavrov menekankan, Rusia berkemungkinan akan menarik diri daripada perjanjian yang membenarkan eksport penting untuk melepasi sekatan di pelabuhan di Laut Hitam.

"Jika tiada perkembangan lanjut bagi menamatkan sekatan terhadap eksport bijirin serta baja Rusia, maka kami akan mempertimbangkan sama ada perjanjian ini perlu," katanya.

Bagaimanapun pada malam lawatan itu, Moscow berkata, pihaknya akan melanjutkan perjanjian selama 60 hari lagi sebagai tanda niat baik. -AFP


Jadikan isteri sebagai tahanan, lelaki dipenjara sembilan tahun

BEIJING, 7 April-Seorang lelaki di China dijatuhi hukuman penjara sembilan tahun oleh mahkamah selepas menjadikan isterinya sebagai tahanan di sebuah perkampungan terpencil.Lelaki itu yang juga tertuduh utama, Dong Zhimin dijatuhi hukuman penjara sembilan tahun atas jenayah penderaan dan penahanan haram menerusi kenyataan yang dikeluarkan mahkamah di Xuzhou, salah sebuah bandar yang berdekatan dengan Shanghai.Lima lagi tertuduh yang turut terlibat dalam kes berkenaan didapati bersalah atas tuduhan penculikan dan pemerdagangan manusia dan dijatuhi hukuman penjara antara lapan ke 13 tahun.Pihak berkuasa memaklumkan wanita malang itu dikenali sebagai Xiaohuamei diculik daripada kampungnya di Yunnan sejauh 2,000 kilometer dari lokasi dia ditemui.Xiaohuamei dipercayai telah dijual beberapa kali pada 1998 dengan harga 5,000 Yuan sebelum dipaksa berkahwin dengan tertuduh (Dong) yang telah mempunyai lapan orang anak.Dong kemudiannya bertindak menjadikan Xiaohuamei sebagai tahanan di sebuah rumah yang kotor dan tidak mempunyai perlindungan asas daripada musim salji.Wanita itu kemudiannya di diagnosis mempunyai penyakit schizophrenia.Imej mengerikan yang dikongsikan menerusi platform video Douyin memaparkan Xiaohuamei dirantai dilehernya di dalam sebuah rumah ketika musim salji tahun lepas menimbulkan kemarahan pengguna sosial.Rata-rata pengguna sosial melihat hukuman yang dkenakan pihak berkuasa kepada tertuduh adalah hukuman yang ringan."Hanya sembilan tahun penjara kerana telah merosakkan kehidupan seseorang," tulis seorang pengguna platform media sosial Weibo.Dasar satu anak yang dilonggarkan kerajaan China pada 2016 telah menyebabkan kekurangan wanita kerana keutamaan kepada kanak-kanak lelaki.Menurut satu laporan Kongres Amerika, Ketidakseimbangan jantina yang wujud dipercayai telah mencetuskan pemerdagangan manusia dengan wanita muda diculik dan dipaksa berkahwin di kampung yang lebih ramai lelaki berbanding wanita-AFP.

(Xiaohuamei yang dirantai dan ditahan di sebuah rumah di Xuzhou/FOTO thestar.com.my)


Israel bedil Lubnan dan Gaza

BAITULMAQDIS, 7 April-Israel melancarkan serangan udara ke Semenanjung Gaza dan Lubnan menyasarkan kumpulan pejuang Hamas.Serangan udara itu dilakukan sebagai tindak balas terhadap serangan roket oleh kumpulan pejuang terbabit dari kedua-dua wilayah berkenaan sebelum ini.Menurut satu kenyataan yang dikeluarkan tentera Israel, serangan itu dilancarkan sekitar jam 4 pagi waktu tempatan.Menurut kenyataan itu lagi, pasukan tentera Israel menyerang sasaran termasuk infrastruktur pertahanan milik pejuang Hamas di selatan Lubnan.Pada hari Khamis, tentera Israel berkata lebih 30 roket telah dilepaskan dari wilayah Lubnan ke Israel menyaksikan jumlah terbesar serangan roket di sempadan sejak peperangan Israel dan Hizbullah yang berlangsung selama 34 hari pada 2006.Beberapa jam sebelum Israel melancarkan serangan udara ke selatan Lubnan, beberapa peluru berpandu dilancarkan dari Gaza ke Israel.Tentera Israel berkata pertahanan udaranya berjaya memintas 25 daripada roket yang dilancarkan, manakala lima roket memasuki wilayahnya.Selepas serangan ke Lubnan, tentera Israel berkata mereka tidak akan membenarkan pasukan pejuang Hamas beroperasi di Lubnan dan menganggap negara itu bertanggungjawab terhadap serangan yang disasarkan terhadap Israel.-AFP

(Kesan serangan Israel di selatan Lubnan/FOTO AFP)


Sut 'Saturday Night Fever' bakal dilelong

(Sut putih 'Saturday Night Fever' bakal dilelong sehingga harga AS$200,000 / AFP)

GARDENA, 7 April- Jika anda pernah bermimpi menjadi legenda disko dan, jujurlah, siapa yang tidak? Ini mungkin peluang anda, kerana sut 'Saturday Night Fever' John Travolta akan dilelong.Sut digayakan Travolta yang 'mencairkan' banyak hati wanita pada tahun 1970-an, adalah sebahagian koleksi 'Hollywood: Klasik dan Kontemporari' di Julien's Auctions di Beverly Hills yang akan dilelong bulan ini."Maksud saya, ini adalah era disko," kata ketua eksekutif pusat lelong Martin Nolan."Inilah yang kami ingat. Apabila orang bercakap tentang disko, anda fikir 'Saturday Night Fever,' anda fikir Bee Gees, anda fikir John Travolta."Sut itu, dengan potongan pinggang tinggi, seluar bootcut dijangka bakal dilelong sehingga harga AS$200,000 pada lelongan yang dijadualkan pada 22-23 April.Tetapi, menurut Nolan, nilai itu boleh menjadi lebih tinggi.Tawaran itu adalah salah satu daripada kira-kira 1,400 item untuk direbut pada lelongan tersebut.Barangan lain termasuk tongkat Charlie Chaplin, papan selaju daripada 'Back to the Future III' dan hiasan kepala yang dipakai oleh Theda Bara dalam 'Cleopatra' 1917.Peminat Harry Potter turut berpeluang membida pelbagai tongkat prop, manakala terdapat juga pakaian daripada francais termasuk 'John Wick', 'Batman,' 'Iron Man' dan 'Star Wars.

(Papan selaju daripada 'Back to the Future III' dan hiasan kepala yang dipakai oleh Theda Bara dalam 'Cleopatra' 1917 turut bakal dilelong / AFP)


Arahan bekerja dari rumah, pencemaran udara di Chiang Mai

(Pencemaran udara di Bangkok pada Mac lalu/REUTERS)

BANGKOK, 7 April- Pihak berkuasa Thailand menggesa orang ramai di bandar Chiang Mai di utara Thai untuk tinggal di dalam rumah dan bekerja dari rumah, susulan pencemaran udara meningkat ke tahap berbahaya.Sejak beberapa minggu kebelakangan ini, kepulan asap menyelubungi destinasi pelancongan popular itu yang berpunca daripada kebakaran hutan serta aktiviti pembakaran untuk pertanian. Hari ini, laman sesawang Pemantauan Udara IQAir mencatatkan Chiang Mai sebagai bandar utama paling tercemar di dunia, selepas kawasan panas seperti New Delhi dan Lahore.

(Pencemaran udara di Chiang Mai, Thailand pada 10 Mac 2023/AFP)

"Paras zarah PM2.5 yang paling berbahaya, sangat kecil sehingga boleh memasuki saluran darah, adalah lebih daripada 66 kali ganda, garis panduan tahunan Pertubuhan Kesihatan Sedunia" (WHO) menurut IQAir.Sementara itu, Gabenor Wilayah Chiang Mai, Nirat Pongsittitavorn mengeluarkan kenyataan yang menggesa orang ramai untuk berada di dalam rumah dan bekerja dari rumah untuk "melindungi diri dan mengurangkan kesan kepada kesihatan mereka.Pencemaran udara di Thailand meningkat sejak awal tahun, sebahagiannya disebabkan oleh aktiviti pembakaran untuk kegunaan pertanian.Menurut Kementerian Kesihatan Awam, hampir dua juta orang memerlukan rawatan hospital untuk masalah pernafasan yang disebabkan oleh pencemaran udara tahun ini.Februari lalu, pihak berkuasa sebelum ini memberi amaran kepada penduduk Bangkok untuk tinggal di dalam rumah dan bekerja dari rumah kerana ibu kota itu dilanda jerebu berbahaya.-AFP


Pesawat tentera Jepun terhempas, usaha menyelamat sedang dilakukan

(Objek yang terapung di kawasan nahas, berhampiran Miyakojima/REUTERS)

TOKYO, 7 April- Usaha menyelamat sedang dijalankan untuk mencari mangsa yang terlibat selepas sebuah helikopter tentera yang membawa 10 orang penumpang terhempas di perairan wilayah barat daya Okinawa, berhampiran Miyakojima.Ketua pasukan Tentera Darat Jepun (GSDF), Jeneral Yasunori Morishita berkata pesawat tentera UH60, dikenali sebagai Black Hawk, hilang daripada radar selepas meninggalkan pangkalan GSDF di Miyakojima.Beliau berkata pesawat tersebut sedang melakukan rondaan di perairan sekitar Miyakojima semasa misi peninjauan udara.

(Ketua Tentera Darat Jepun (GSDF), Jeneral Yasunori Morishita/REUTERS)

Kapal tentera laut China yang melakukan perjalanan ke Lautan Pasifik dari Laut China Timur sering melalui dekat dengan Miyakojima, yang telah menjadi tempat pelancar peluru berpandu GSDF sejak 2019. Beberapa hari lalu, sekurang-kurangnya tiga buah kapal kapal perang China telah belayar melepasi pulau tersebut, selepas pertemuan antara Presiden Taiwan Tsai Ing-wen dan Speaker Dewan A.S. Kevin McCarthy.Bagaimanapun, Morishita tidak menyatakan sama ada helikopter itu terlibat dalam mengesan sebarang aktiviti ketenteraan China.Sementara itu, Perdana Menteri Jepun Fumio Kishida menerusi siaran televisyen NHK berkata menyelamatkan mangsa yang terlibat adalah menjadi keutamaannya.Pengawal Pantai Jepun dan kapal dan pesawat tentera yang menemui serpihan pesawat di perairan tersebut sedang mencari empat anak kapal dan enam penumpang yang hilang. Antara yang terlibat, Komander Kanan GSDF, Yuichi Sakamoto.-REUTERS